Rasuah: Menteri pengangkutan Singapura, taikun hotel ditahan

SINGAPURA, 15 Julai- Menteri Pengangkutan Singapura, S. Iswaran ditahan untuk siasatan kes rasuah peringkat tertinggi yang dikaitkan dengan seorang taikun hotel mewah.Biro Siasatan Amalan Rasuah (CPIB) memaklumkan, Iswaran ditahan pada 11 Julai lalu dan dibebaskan dengan jaminan"Taikun hotel, Ong Beng Seng yang merupakan salah seorang individu terkaya Singapura turut ditahan pada hari sama dan dibebaskan dengan jaminan," katanya dalam kenyataan.CPIB memberi kebenaran Ong untuk meninggalkan Singapura semalam selepas menaikkan jaminannya kepada SG$100,000 (lebih RM34,0000).

"Sekembalinya, Ong dikehendaki melaporkan diri kepada CPIB dan menyerahkan pasport kepada biro," katanya.Bagaimanapun, biro itu tidak mendedahkan butiran lanjut penyiasatan yang telah 'mencengkam' negara berkenaan sebagai antara negara paling kurang rasuah di dunia.Menteri kabinet Singapura dibayar gaji setanding dengan golongan berpendapatan tinggi dalam sektor swasta untuk mencegah rasuah.Ong merupakan pengarah urusan Hotel Properties Limited (HPL) yang memiliki rangkaian hotel dan resort mewah di lokasi sekitar Asia dan Pasifik.Difahamkan, Ong adalah rakyat Malaysia yang merupakan penduduk tetap Singapura dipuji kerana membantu membawa Grand Prix Formula Satu (F1) ke Singapura pada 2008.Syarikat swastanya, Singapore GP dan Lembaga Pelancongan Singapura tahun lalu memperbaharu kontrak untuk menjadi tuan rumah perlumbaan F1 sehingga 2028.Sementara itu, Iswaran diarah bercuti oleh Perdana Menteri, Lee Hsien Loong selepas CPIB berkata menteri itu 'pada masa ini membantu' siasatan yang sedang dijalankan. -AFP

(Ong Beng Seng dan S. Iswaran dalam majlis pecah tanah simbolik pembinaanFormula Satu Grand Prix Singapura di Singapurapada 31 Ogos 2007/AFP)


Nissan tarik balik lebih 600,000 kenderaan di Jepun

TOKYO, 15 Julai- Pengeluar kereta Nissan mengumumkan penarikan balik lebih 600,000 buah kenderaan di Jepun susulan pelbagai 'masalah' yang turut menjejaskan lebih 700,000 unit di luar negara.

Penarikan tersebut melibatkan lima model iaitu Note, Note Aura, Serena, Leaf dan Kicks.

Jurucakap pengeluar kereta Jepun itu bagaimanapun berkata, tidak kemalangan direkodkan berlaku akibat kerosakan berkenaan."Sebanyak 699,000 unit terjejas dengan kebanyakannya mempunyai lebih daripada satu kerosakan," katanya.Penarikan sebanyak 484,025 unit model Note, Serena dan Kicks adalah disebabkan kerosakan pada penutup hos enjin yang boleh menyebabkan hos retak serta menghalang kenderaan daripada dihidupkan.Sebanyak 478,199 kenderaan termasuk Note, Note Aura, Serena, Leaf dan Kicks pula ditarik semula kerana masalah program kawalan kenderaan, yang dalam keadaan tertentu boleh menyebabkan pecutan selepas kawalan pelayaran dihentikan.Sementara itu, sebanyak 126,000 unit Serena dikesan ada masalah pendawaian, manakala 6,434 unit lagi melibatkan model sama ada masalah pada lampu depan kanan.Pada masa sama, sekurang-kurangnya 749,000 kenderaan di pasaran luar negara turut terjejas dan penarikannya akan dikendalikan secara berasingan mengikut peraturan tempatan. -AFP


Mexico dilanda gempa bumi 6.5 magnitud

TUXTLA GUTIÉRREZ, 15 Julai- Gempa bumi berukuran 6.5 magnitud menggegarkan selatan Mexico pada awal pagi semalam.Setakat ini, tiada laporan kematian atau kerosakan diterima pihak berkuasa.Perkhidmatan Seismologi Kebangsaan melaporkan gegaran berlaku pada pukul 3.29 pagi pada jarak 140 kilometer (km) barat daya bandar Pijijiapan di negeri Chiapas, berhampiran sempadan dengan Guatemala.Gegaran turut dirasai di negeri jiran Oaxaca.Mexico mencatatkan aktiviti seismik yang aktif kerana terletak di Lingkaran Api Pasifik.Pada September 2017, gempa bumi berukuran 7.1 magnitud membunuh 369 orang dengan majoriti mangsa di Mexico City, manakala gempa 8.1 magnitud meragut nyawa kira-kira 10,000 orang pada tahun 1985. -AFP


India lancar lagi roket ke bulan

SRIHARIKOTA, 15 Julai- India melancarkan roket tanpa pemandu dalam misi mendarat di bulan yang merupakan percubaan kedua negara itu dan negara keempat berbuat demikian.Roket itu berlepas dari sini, negeri selatan Andhra Pradesh dengan membawa kapal angkasa Chandrayaan-3 yang dibangunkan oleh Pertubuhan Penyelidikan Angkasa India (ISRO). Pelancaran semalam diiringi sorakan dan tepukan gemuruh daripada ribuan rakyat.

Perdana Menteri, Narendra Modi menerusi Twitter menyifatkan misi itu membawa harapan dan impian negara.Percubaan pertama India pada empat tahun lalu gagal apabila kawalan darat terputus hubungan beberapa saat sebelum mendarat.Rusia, Amerika Syarikat dan China merupakan negara terawal melakar kejayaan mendaratkan kapal angkasa di permukaan bulan.Sementara itu, Chandrayaan-3 dijangka selamat mendarat di bulan bersama 'pendarat' dan 'rover' pada 23 atau 24 Ogos depan di kawasan belum diterokai iaitu berhampiran kutub selatan.Selepas pendaratan, 'rover' akan melancarkan 'pendarat' dan meneroka kawasan berhampiran serta mengumpulkan imej untuk dihantar ke bumi bagi tujuan analisis.'Rover' mempunyai hayat misi satu hari bulan atau 14 hari bumi.


Hujan lebat: Tujuh maut, tiga hilang di Korea Selatan

(Kereta musnah ditimpa tanah runtuh di Korea Selatan/Reuters)

GOESAN COUNTY, 15 Julai- Sekurang-kurangnya tujuh maut dan tiga lagi hilang dengan lebih 1,000 penduduk terpaksa dipindahkan akibat banjir di Korea Selatan, hari ini.Negara itu berdepan malapetaka selepas ditimpa hujan lebat selama tiga hari yang menyebabkan tanah runtuh dan limpahan air empangan.Setakat pukul 11.00 pagi waktu tempatan, seramai 1,567 orang dipindahkan dan angka itu dijangka akan meningkat."Pemindahan boleh meningkat kerana limpahan Empangan Goesan di wilayah Chungcheong Utara di sini yang membimbangkan," menurut Kementerian Dalam Negeri dan Keselamatan Korea Selatan.Dalam pada itu, Korea Railroad Corp menghentikan semua perkhidmatan kereta api perlahan dan beberapa kereta api peluru akibat tanah runtuh, landasan banjir dan batu jatuh yang mengancam keselamatan.Perdana Menteri, Han Duck-soo pula menyeru agar tentera turut serta dalam operasi menyelamat dan bekerjasama dengan pegawai kerajaan bagi menggerakkan peralatan dan tenaga kerja. -Reuters

(Tanah runtuh berlaku di gunung dan menimpa terowong di Gunsan,Korea Selatan, semalam/Reuters)


289 kanak-kanak maut cuba seberang Laut Mediterranean tahun ini- PBB

GENEVA, 15 Julai- Seramai 289 kanak-kanak maut dalam tempoh enam bulan tahun ini ketika cuba menyeberangi Laut Mediterranean ke Eropah, kata Pertubuhan Bangsa-Bangsa Bersatu (PBB).Menurut agensi kanak-kanak PBB (UNICEF), angka itu dua kali ganda daripada dicatatkan dalam tempoh sama tahun lalu, sekali gus menggesa laluan selamat, sah dan boleh diakses yang diperluaskan untuk golongan itu mendapatkan perlindungan di Eropah.Peneraju global UNICEF mengenai penghijrahan dan perpindahan, Verena Knaus, berkata angka sebenar mungkin lebih tinggi kerana banyak kapal karam di Mediterranean tengah tidak meninggalkan mangsa yang terselamat atau tidak direkodkan."Jumlah kanak-kanak yang kehilangan nyawa ketika cuba menyeberangi Laut Mediterranean untuk sampai ke Eropah meningkat dua kali ganda pada separuh pertama tahun ini berbanding tempoh sama tahun lalu."Kematian ini sememangnya boleh dicegah," katanya.Knaus berkata dalam tempoh enam bulan pertama tahun ini, dianggarkan 11,600 kanak-kanak membuat lintasan, hampir dua kali ganda lebih ramai berbanding tempoh sama tahun lalu.Dalam suku pertama tahun ini, kira-kira 3,300 kanak-kanak atau 71 peratus daripada kanak-kanak yang tiba di Eropah melalui laluan tengah Mediterranean - direkodkan sebagai tidak ditemani atau dipisahkan.Angka itu tiga kali lebih tinggi berbanding tempoh sama tahun lalu.

(Foto fail: Anggota Pengawal Tunisia memegang kanak-kanak yang diselamatkan daripada bot yang membawa migran Afrika sub-Sahara, kira-kira 50 batu nautika di laut Mediterranean di luar pantai bandar Sfax tengah Tunisia/ AFP)

Knaus berkata ramai di Eropah, termasuk orang yang akan berlepas ke pantai Mediterranean untuk cuti musim panas mereka, seolah-olah tidak menyedari tragedi harian yang berlaku di perairan sama."Ini adalah realiti sebenar yang mengejutkan, tetapi kami nampaknya agak selesa dengan hakikat bahawa hari demi hari, kanak-kanak kehilangan nyawa mereka.Kanak-kanak ini mati, bukan sahaja di depan mata tetapi, nampaknya, dengan mata tertutup," katanya.Knaus berkata bahawa ramai kanak-kanak membuat perjalanan tanpa ditemani selama beberapa bulan untuk sampai ke pantai Libya atau Tunisia di utara Afrika, dari negara seperti Guinea, Senegal, Gambia, Syria dan juga Afghanistan.Sepanjang perjalanan, mereka boleh terdedah kepada penahanan, kekurangan, penyeksaan, pemerdagangan, keganasan, eksploitasi dan rogol, dengan kanak-kanak perempuan sangat terdedah.Perjalanan bot dari Libya atau Tunisia ke Eropah biasanya menelan kos sekitar AS$7,000 (RM31,680) kata UNICEF."Kanak-kanak ini perlu tahu mereka tidak bersendirian. Pemimpin dunia mesti bertindak segera untuk menunjukkan nilai yang tidak dapat dinafikan dalam kehidupan kanak-kanak, bergerak melangkaui ucapan takziah kepada usaha mencari penyelesaian yang berkesan," kata Knaus. - AFP


Kumpulan hak asasi manusia Tunisia gesa bantuan dan tempat tinggal untuk pendatang

TUNIS, 15 Julai - Kumpulan hak asasi manusia Tunisia pada Jumaat meminta bantuan kecemasan dan tempat perlindungan bagi pendatang yang diusir dari Sfax minggu lalu, ketika puluhan yang lain melakukan bantahan bagi membela nasib mereka.Beratus-ratus pendatang melarikan diri selepas diusir keluar dari bandar kedua terbesar di Tunisia itu selepas ketegangan kaum memuncak berikutan pembunuhan seorang lelaki Tunisia pada 3 Julai lalu dalam pertengkaran antara penduduk tempatan.Romdane Ben Amor, jurucakap Forum Tunisia untuk Hak Ekonomi dan Sosial (FTDES), memberitahu pemberita pada Jumaat bahawa terdapat antara 100 dan 150 pendatang, termasuk wanita dan kanak-kanak, masih terperangkap di sempadan.Beliau berkata kira-kira 165 pendatang yang terbiar berhampiran sempadan dengan Algeria telah diambil, tanpa menyatakan oleh siapa atau ke mana mereka dibawa.

"Mereka dipindahkan dari satu tempat ke tempat lain manakala kumpulan lain bersembunyi di dalam hutan kerana takut dikesan dan mengalami nasib yang sama seperti mereka yang terkandas di sempadan," kata Ben Amor.Ben Amor turut merayu agar penginapan kecemasan diberikan kepada pendatang dan berkata pihak berkuasa perlu menghantar "mesej yang jelas" kepada warga Tunisia untuk membantu mereka, tanpa mengira status mereka.Kira-kira 100 penunjuk perasaan berdemonstrasi pada petang Jumaat di Tunis atas seruan pakatan anti-fasis serta menyatakan "solidariti mereka dengan pendatang tanpa izin".Tunisia menyaksikan peningkatan dalam serangan bermotifkan perkauman selepas Presiden Kais Saied pada Februari menuduh "gerombolan" pendatang dari negara-negara Afrika sub-Sahara membawa keganasan, mendakwa "komplot jenayah" untuk mengubah susunan demografi negara.-AFP


Anggota bomba muda korban pertama kebakaran di Kanada

(Sebuah helikopter milik British Columbia Wildfire Service dalam usaha memadamkebakaran hutan di British Columbia, AFP)

OTTAWA, 15 Julai- Seorang anggota bomba maut selepas terperangkap di bawah sebatang pokok tumbang ketika usaha memadam kebakaran yang melanda barat Kanada selama berminggu-minggu.Kematian wanita berusia 19 tahun itu merupakan korban pertama dilaporkan pada permulaan musim kebakaran sejak Mei lalu.Polis persekutuan dalam kenyataan memaklumkan, kejadian berlaku pada Khamis lalu ketika mangsa sedang membersihkan semak di kawasan terpencil di bandar Revelstoke di British Columbia."Dia (mangsa) telah dihantar ke hospital dan disahkan meninggal dunia," katanya.Perdana Menteri, Justin Trudeau menyifatkan insiden itu sebagai menyayat hati serta menzahirkan ucapan terima kasih kepada seluruh anggota bomba atas keberanian mereka berdepan situasi sukar."Kita tidak boleh melupakan risiko yang diambil oleh wira ini setiap kali mereka berlari ke arah bahaya," katanya menerusi Twitter.Jurucakap Jabatan Bomba British Columbia, Cliff Chapman berkata, pihaknya telah meminta kira-kira 1,000 anggota bomba antarabangsa untuk bantuan tambahan."Ia sangat, sangat mencabar di seluruh Kanada."Ini adalah pekerjaan yang sangat berbahaya. Dengan keadaan yang kami ada, ia menjadikannya lebih berbahaya bagi anggota kami yang bekerja sehingga 14, 16, 20 jam sehari," katanya.Kira-kira 24 juta ekar hutan sudah terbakar, mencatatkan peningkatan sebanyak 11 kali ganda berbanding purata pada dekad lalu, sekali gus mengatasi rekod tahunan pada 1989.Asap daripada kebakaran itu telah mencemar udara di Kanada dan negara jiran Amerika Syarikat, sekali gus menjejaskan lebih 100 juta orang dengan turut mengganggu penerbangan dan memaksa pembatalan acara di kawasan terbuka. -AFP

(Kebakaran hutan Peacock Creek berhampiran Houston di British Columbia, Kanada/AFP)


Brent berlegar melebihi AS$81 setong selepas gangguan bekalan

LONDON, 15 Julai - Penanda aras global minyak mentah Brent berlegar di atas AS$81 setong pada Jumaat, dengan sentimen kenaikan harga terhadap permintaan Amerika Syarikat (AS) disokong oleh gangguan bekalan di Libya dan Nigeria.Kedua-dua kontrak Brent dan AS West Texas Intermediate telah meningkat untuk tiga sesi berturut-turut dan pada dagangan awal Asia pada Jumaat, mereka bersedia untuk mencatatkan kenaikan minggu ketiga berturut-turut buat kali pertama sejak April.

Gangguan di Libya menghentikan kira-kira 370,000 tong sehari, manakala kerugian akibat gangguan di Nigeria ditambat pada 225,000 tong sehari, kata penganalisis PVM Tamas Varga.Dengan "pasaran dalam naratif yang 'mengetatkan'," sebarang gangguan lain akan mendorong harga minyak ke paras yang tidak dapat diramalkan untuk separuh kedua tahun ini, tambah Varga.Eksport minyak Rusia juga telah menurun dengan ketara, dan jika trend itu berterusan minggu depan, ia mungkin akan memacu harga lebih tinggi memandangkan eksport minyak Rusia ditetapkan untuk dikurangkan sebanyak 500,000 bpd pada bulan Ogos, tambah penganalisis Commerzbank.Kedua-dua niaga hadapan Brent dan WTI didagangkan mendatar pada pukul 1:13 tengah hari waktu Arab Saudi dengan Brent pada $81.36 setong dan WTI pada $76.89.-REUTERS


Australia lantik gabenor wanita pertama untuk RBA

CANBERRA, 14 Julai- Michele Bullock dilantik sebagai wanita pertama mengetuai bank pusat Australia.Perkara itu diumumkan Perdana Menteri, Anthony Albanese dan Bendahari Jim Chalmers pada hari ini.Pelantikan Bullock sebagai gabenor kesembilan Reserve Bank of Australia (RBA) akan bermula 18 September tahun ini, menggantikan Philip Lowe.Bullock yang kini berkhidmat sebagai timbalan gabenor sejak April 2022, telah berkhidmat di bank pusat itu sejak 1985."Terima kasih, ini merupakan penghormatan dan saya sangat gembira kerana saya mendapat sokongan hebat daripada kerajaan. Terima kasih," kata Michele kepada media.Di bawah kepimpinan Bullock, RBA akan menjalani pembaharuan susulan semakan bank berkenaan yang mengemukakan 51 syor.Ia termasuk penubuhan Lembaga Dasar Monetari dan Lembaga Tadbir Urus yang berasingan untuk menjadikan bank pusat itu lebih berkesan.-REUTERS


Ular sawa sepanjang enam meter ditangkap di Florida

NAPLES, 15 Julai- Seekor ular sawa Burma sepanjang kira-kira enam meter berjaya ditangkap di sini, dalam usaha pihak berkuasa Florida mengurangkan populasi reptilia berkenaan di negeri itu.Jake Waleri, 22, menangkap ular seberat 56.6 kilogram (kg) tersebut pada Isnin lalu di Big Cypress National Preserve di sini dalam keadaan sukar.Ia terpaksa menggunakan kekuatan tiga individu kerana ular bertindak agresif.Reptilia berkenaan kemudian dibawa ke ibu pejabat Conservancy of Southwest Florida di sini dan badan bukan kerajaan (NGO) itu mengisytiharkannya tangkapan tersebut sebagai rekod ular terpanjang yang berjaya 'ditundukkan' di Florida.Ular sawa Burma asalnya dibawa ke Amerika Syarikat dari Asia Tenggara sebagai haiwan peliharaan sebelum menjadi ancaman kepada haiwan lain berikutan pertambahan populasinya yang tidak seimbang.

Difahamkan, ramai pemilik ular tersebut melepaskan ia ke hutan dan semak berhampiran sejak tahun 1970-an. Justeru, Kerajaan Florida membayar pemburu untuk menangkap dan membunuh ular jenis itu termasuk mengadakan pertandingan tahunan bagi pemburu amatur dengan hadiah AS$2,500 (RM11,315) untuk kesejahteraan ekosistem tempatan. -AFP


Bali kenakan cukai kepada pelancong bermula tahun depan

BALI, 14 Julai- Pulau peranginan Indonesia, Bali akan mengenakan cukai Rp150,000 rupiah ke atas pelancong yang memasuki pulau tersebut mulai tahun depan bagi memelihara budayanya.Menurut Gabenor I Wayan Koster, bayaran cukai hanya akan dikenakan sekali saja semasa mereka melawat Bali.Bali yang banyak bergantung kepada industri pelancongan, menarik jutaan pelawat asing setiap tahun.Cukai itu perlu dibayar secara elektronik dan akan dikenakan ke atas pelancong yang memasuki Bali dari luar negara atau dari bahagian lain Indonesia.Levi tersebut bagaimanapun tidak akan dikenakan ke atas pelancong Indonesia.Pihak berkuasa Bali yakin bayaran cukai itu tidak akan mengekang kedatangan pelancong ke pulau itu.Sebelum ini, Bali sudah melaksanakan tindakan tegas terhadap pelancong yang tidak berkelakuan sopan termasuk tingkah laku yang tidak menghormati budaya di pulau itu.Jun lalu, kerajaan tempatan menerbitkan panduan bagi pelawat ke pulau itu selepas diarah berbuat demikian oleh pejabat imigresen.


Enjin roket Epsilon S meletup, tiada kecederaan dilaporkan

TOKYO, 14 Julai- Satu letupan kuat menggegarkan Timur Laut Jepun, hari ini.Menurut agensi angkasa Jepun, kejadian itu berlaku ketika enjin roket Epsilon S sedang diuji.Agensi Eksplorasi Aeroangkasa Jepun (JAXA) memaklumkan tiada kecederaan dilaporkan ketika roket itu diuji di Pusat Ujian Noshiro di Wilayah Akita.Letupan berlaku kira-kira satu minit selepas ujian bermula.Rakaman televisyen menunjukkan api dilihat keluar dari bahagian tepi kemudahan ujian itu sebelum seluruh bangunan itu diselubungi asap.Program angkasa lepas Jepun telah mengalami beberapa halangan baru-baru ini, termasuk kegagalan pelancaran roket H3 perdananya pada bulan Mac.- REUTERS


Nepal larang penerbangan helikopter tidak penting untuk tempoh dua bulan

KATHMANDU, 14 Julai- Pengawal selia penerbangan Nepal melarang helikopter melakukan penerbangan tidak penting untuk tempoh dua bulan akan datang.Pihak Berkuasa Penerbangan Awam Nepal dalam kenyataan berkata penerbangan gunung, operasi muatan luar dan menabur bunga oleh helikopter dihadkan sehingga September.Larangan itu susulan nahas maut di Everest yang meragut enam nyawa Selasa lalu.Dalam kejadian 11 Julai itu, lima pelancong Mexico dan seorang juruterbang Nepal terkorban selepas sebuah helikopter kecil dikendalikan syarikat swasta Manang Air terhempas ketika pulang daripada sesi meninjau puncak Himalaya termasuk Gunung Everest.

Nepal sudah menubuhkan jawatankuasa siasatan bagi mencari punca nahas itu.Kemalangan udara kerap berlaku di Nepal yang mempunyai lapan daripada 14 puncak gunung tertinggi di dunia termasuk Gunung Everest.Januari lalu, sebuah pesawat terhempas dekat bandar pelancongan, Pokhara yang meragut 71 nyawa.- REUTERS


Banjir kilat, pihak berkuasa keluarkan amaran merah di Chongqing

BEIJING, 14 Julai- Pihak berkuasa Chongqing mengeluarkan amaran bahaya (merah) susulan bandar itu terjejas teruk akibat banjir kilat di China.Hujan lebat turut menjejaskan 24 daerah lain, dengan situasi di Chongqing mula mengancam nyawa penduduk susulan paras air sungai mula melimpah.Lebih 2,600 penduduk dipindahkan awal pagi Jumaat selepas hujan lebat membanjiri jalan dan rumah di Chongqing, lapor Xinhua.Hujan yang tidak henti-henti telah menyebabkan beribu-ribu orang kehilangan tempat tinggal di beberapa bahagian negara.Beberapa hari lalu, lebih 40,000 orang terpaksa dipindahkan ke tempat selamat di wilayah Sichuan.Media tempatan menunjukkan air 'terjun' hujan menyelubungi kereta dan trak di Chongqing, dengan sungai lumpur coklat tebal menimbus traktor dan lori di jalanan.

"Ribut itu tidak henti-henti di 28 daerah dan daerah Chongqing sejak Khamis, dengan hujan harian maksimum yang memecahkan rekod sebanyak 227 mm (8.9 inci) di daerah Wanzhou, menurut perkhidmatan meteorologi tempatan," lapor media kerajaan.China mempunyai sistem amaran cuaca berkod warna empat peringkat untuk bencana hujan dan geologi, dengan merah mewakili amaran paling teruk, diikuti dengan oren, kuning dan biru.Pegawai tempatan juga mengeluarkan pelan tindak balas kecemasan yang dinaik taraf dan memberi amaran tentang banjir dan tanah runtuh.Sementara itu, parti Komuniti yang memerintah terus menekankan langkah pencegahan banjir di seluruh negara.- REUTERS


Korea Utara pertahan hak lancar peluru berpandu balisitik

NEW YORK, 14 Julai- Korea Utara memaklumkan pelancaran peluru berpandu balistik antara benua (ICBM) baru-baru ini adalah haknya untuk mempertahankan diri.Ia disifatkan sebagai usaha Pyongyang menghalang pergerakan tentera musuh dan menjaga keselamatan negara.Demikian dinyatakan Duta Korea Utara ke Pertubuhan Bangsa Bersatu (PBB), Kim Song kepada Majlis Keselamatan PBB (UNSC).Beliau menolak dan mengutuk mesyuarat yang diadakan itu.Ia menyusuli kenyataan mesyuarat UNSC merangkumi 15 anggota diterajui Amerika Syarikat dan sekutunya mengenai tindakan negaranya menguji ICBM Hwasong-18, pada Rabu lalu.Kali terakhir Korea Utara bercakap pada mesyuarat PBB mengenai program nuklear dan peluru berpandu balistiknya pada Disember 2017.- REUTERS


Enam tan sirip yu dirampas di Panama

CAPIRA, 14 Julai- Lima individu ditahan di Panama kerana cuba menyeludup lebih enam tan sirip ikan yu yang dipercayai untuk bekalan ke Asia, semalam.Sepucuk pistol dan dokumentasi bank turut dirampas dalam operasi di sebuah premis yang dijadikan pusat penyimpanan serta pembungkusan organ haiwan terbabit di sini.Seorang individu warga China disyaki menjadi pembiaya dalam aktiviti berkenaan.Peguam negara, Javier Caraballo memberitahu sidang akhbar bahawa kebanyakan sirip yang dirampas sudah dehidrasi dan sedia untuk dieksport.Perdagangan sirip yu dalam pasaran gelap di negara itu dianggarkan bernilai AS$500 juta (RM2,260 juta) setiap tahun, manakala mencecah harga AS$1,000 (RM4,520) setiap sekilogram.Sup sirip ikan yu disifatkan makanan istimewa di Asia Timur yang sering menjadi hidangan mewah pada majlis perkahwinan dan jamuan.Bagi beberapa negara terutama China dan Jepun, hidangan sirip yu dianggap boleh melambatkan penuaan, meningkatkan selera makan, menguatkan ingatan dan merangsang keinginan seksual. -AFP


WHO klasifikasi aspartam 'kemungkinan karsinogenik' kepada manusia

GENEVA, 14 Julai- Pertubuhan Kesihatan Sedunia (WHO) hari ini mengklasifikasikan aspartam iaitu pemanis tiruan yang biasa digunakan dalam minuman ringan sebagai 'kemungkinan karsinogenik (bahan cetus kanser) kepada manusia', walaupun tahap pengambilan harian yang boleh diterima (ADI) kekal tidak berubah.Pengarah Keselamatan Makanan dan Nutrisi WHO, Francesco Branca membentangkan dua bukti mengenai aspartam pada sidang media di sini.Agensi Antarabangsa bagi Penyelidikan Kanser (IARC) WHO melakukan penilaian pertamanya terhadap karsinogen dalam aspartam pada mesyuarat di Lyon, Perancis pada 6 hingga 13 Jun lalu."Kumpulan kerja mengklasifikasikan aspartam sebagai mungkin karsinogenik kepada manusia," kata WHO.Ia diletakkan di bawah kategori Kumpulan 2B berdasarkan bukti tersedia yang terhad, khususnya berkaitan karsinoma hepatoselular iaitu sejenis kanser hati.Selain itu, terdapat bukti kukuh yang terhad mengenai kanser dalam haiwan eksperimen.Kategori Kumpulan 2B juga mengandungi ekstrak aloe vera dan asid kafeik yang terdapat dalam teh dan kopi."Namun, kami tidak menasihat syarikat untuk menarik balik produk (yang mengandungi aspartam), mahupun melarang pengguna daripada mengambilnya sama sekali," jelas Branca.

Kesimpulan dibuat bahawa data yang dinilai menunjukkan tiada sebab untuk menukar ADI yang diputuskan pada 1981, iaitu daripada sifar hingga 40 miligram (mg) aspartam bagi setiap kilogram (kg) berat badan.

Dengan setin minuman ringan tanpa gula yang biasanya mengandungi 200 atau 300 mg pemanis aspartam, orang dewasa dengan berat 70kg perlu mengambil lebih daripada sembilan tin hingga 14 tin sehari untuk melebihi ADI dengan mengandaikan tiada pengambilan aspartam tambahan daripada sumber lain, katanya.

"Masalahnya adalah untuk pengguna yang tinggi pengambilannya. Seseorang yang minum soda sekali-sekala tidak sepatutnya bimbang," kata Branca.

Aspartam adalah pemanis kimia tiruan yang digunakan secara meluas dalam pelbagai produk makanan dan minuman sejak tahun 1980-an seperti minuman diet, gula-gula getah, gelatin, ais krim, produk tenusu, yogurt, bijirin sarapan pagi, ubat gigi, ubat batuk dan vitamin kunyah. -AFP


Nasihat kepanasan melampau dikeluarkan kepada 100 juta rakyat AS

(Seorang individu berehat daripada cuaca panas di First Congregational United Church of Christ pada13 Julai 2023 di Phoenix, Arizona/AFP)

WASHINGTON, 14 Julai- Lebih 100 juta rakyat Amerika Syarikat (AS) diberi amaran cuaca panas dengan nasihat kepanasan melampau oleh Perkhidmatan Cuaca Kebangsaan yang meramalkan keadaan berbahaya khususnya di Arizona, California, Nevada dan Texas.

Kawasan Phoenix di Arizona mencatatkan suhu melebihi 43 darjah Celcius selama 14 hari berturut-turut.Musim panas baru bermula di Hemisfera Utara, namun gelombang panas yang 'kejam' sudah melanda negara itu dan beberapa negara Eropah termasuk Perancis, Jerman, Itali, Sepanyol dan Poland, serta China.Agensi Angkasa Eropah meramalkan, suhu setinggi 48 darjah Celcius boleh melanda Eropah.Satu kajian baru-baru ini menganggarkan lebih 61,000 orang mati akibat panas semasa musim panas yang memecahkan rekod Eropah tahun lepas. -AFP

(Gereja di Phoenix, Arizona membuka pintu, menyediakan air, makanan dan minuman untukpenduduk mencari bantuan daripada cuaca panas/AFP)


Tokoh pembangkang DR Congo ditemukan mati dengan kesan tembakan

(Mayat Cherubin Okende ditemukan dalam kereta di Kinshasa, DR Congo/Foto Twitter)

KINSHASA, 14 Julai- Timbalan Ketua Pembangkang Republik Demokratik (DR) Congo yang juga bekas menteri kerajaan, Cherubin Okende ditemukan mati dengan mayatnya penuh peluru di ibu negara, sini, semalam.Okende, 61, yang merupakan ahli parti Moise Katumbi dilapor hilang pada Rabu selepas hadir di mahkamah perlembagaan di sini sebelum mayatnya ditemukan dalam sebuah kereta."Ia adalah pembunuhan politik. Mereka ingin membuat kita diam," kata jurucakap parti terbabit.Sementara itu, Presiden DR Congo,Felix Tshisekedi berkata, kematian Okenda dalam keadaan tragis dan mengesa penyiasatan dijalankan bagi menghukum pihak bertanggungjawab atas perbuatan keji berkenaan.Kesatuan Eropah (EU) juga memberi maklum balas atas insiden terbabit dengan mengutuk sekeras-kerasnya pembunuhan Okende.Jurucakap Ketua Dasar Luar EU, Josep Borrell berkata, EU menyeru pihak berkuasa negara itu untuk menjelaskan keadaan pembunuhan tersebut dan membawa mereka yang bertanggungjawab ke muka pengadilan."Segala-galanya mesti dilakukan (siasatan) supaya pilihan raya dapat berkembang dalam suasana yang membolehkan mereka berdaya saing, aman, inklusif dan telus," katanya dalam kenyataan.Sebelum ini, Okende dilapor akan bertanding dalam pilihan raya presiden pada Disember, menentang Tshisekedi yang memegang jawatan sejak Januari 2019.Okenda meletak jawatan sebagai menteri pengangkutan pada Disember lalu bersama dua menteri lain bagi menyertai parti Moise Katumbi. -AFP


Penemuan kokain di White House, siasatan ditamatkan tanpa suspek

WASHINGTON, 14 Julai- Perkhidmatan Rahsia AS menyatakan bahawa pihaknya tidak dapat mengesahkan pemilik kokain yang ditemui di White House pada 2 Julai, dan menutup siasatan ke atas kejadian itu.Agensi penguatkuasaan undang-undang yang bertanggungjawab melindungi presiden AS berkata, tiada cap jari pada bungkusan kecil yang mengandungi kokain yang ditemui di lobi West Wing.Rakaman pengawasan juga tidak memberikan sebarang petunjuk mengenai siapa yang mungkin meletakkan kokain di dalam bekas yang digunakan untuk memegang telefon bimbit orang yang memasuki West Wing, katanya.“Tanpa bukti fizikal, penyiasatan tidak akan dapat memilih individu yang berkepentingan daripada ratusan individu yang melalui ruang depan tempat kokain ditemui,” katanya."Pada masa ini, siasatan Perkhidmatan Rahsia dihentikan kerana kekurangan bukti fizikal," katanya.Penemuan serbuk putih yang tidak diketahui di sebelah lobi West Wing minggu lalu mendorong pemindahan singkat di tengah-tengah kebimbangan ia boleh menjadi bahan kimia atau biologi berbahaya.

(Kokain ditemui di West Wing di White House/ REUTERS)

Tetapi ujian awal oleh jabatan bomba Washington menunjukkan ia adalah kokain, dan ia kemudiannya disahkan dalam ujian FBI dan Jabatan Keselamatan Dalam Negeri.Pendedahan dadah yang ditemui itu telah mencetuskan spekulasi media.Presiden Joe Biden dan keluarganya berada jauh dari White House sepanjang hujung minggu itu. -AFP


Hujan lebat cetuskan banjir di utara China

CHINA, 13 Julai - Hujan lebat di bahagian utara China menyebabkan banjir di beberapa wilayah negara itu.Menurut media kerajaan China pada Khamis, beberapa jalan raya tenggelam dan memaksa penduduk berpindah.Rakaman oleh penyiar kerajaan CCTV menunjukkan banjir teruk di bahagian Bandar Yuncheng, wilayah Shanxi.Di wilayah jiran Shaanxi, Bandar Weinan seramai 1,200 orang dipindahkan.Pihak berkuasa di wilayah Shanxi dan Shaanxi mengeluarkan amaran kecemasan tahap empat, iaitu paling rendah daripada sistem kawalan banjir empat peringkat.China memberi amaran cuaca lebih ekstrem akibat perubahan iklim yang membabitkan lebih 40,000 orang di wilayah Sichuan, China dipindahkan akibat banjir, lapor media kerajaan pada Rabu. - REUTERS


Ringgit kekal tinggi, melonjak 700 mata peratusan berbanding dolar AS

KUALA LUMPUR, 13 Julai- Ringgit kekal tinggi berbanding dolar AS bagi hari ketiga berturut-turut dengan data inflasi Amerika Syarikat (AS) menjadi pemangkin utama kepada prestasi mata wang tempatan itu pada hari ini.Pada 6.00 petang, unit tempatan melonjak 700 mata peratusan  (pip) kepada 4.5800/5845 berbanding dolar AS daripada paras penutup 4.6500/6535 pada Rabu.Ketua ahli ekonomi dan ketua kewangan sosial Bank Muamalat Malaysia Bhd Dr Mohd Afzanizam Abdul Rashid berkata data Indeks Harga Pengguna (IHP) AS bagi Jun 2023 yang lebih rendah daripada jangkaan membayangkan kemungkinan peralihan dalam pendekatan dasar monetari Rizab Persekutuan AS (Fed). Menurut laporan berita, IHP AS hanya meningkat tiga peratus pada Jun 2023 berbanding empat peratus pada Mei, rendah sedikit dibawa jangkaan pasaran pada 3.1%.“Ringgit mencatatkan lantunan semula hari ini dengan kadar dolar AS/ringgit melepasi paras sokongan segera pada RM4.6257. Pemulihan itu tepat pada masa kerana ringgit telahpun berada dalam kedudukan terlebih jual untuk satu tempoh yang sama. “Paras sokongan segera seterusnya dijangkakan pada RM4.5491,” katanya.Selain itu, katanya, halangan seterusnya bagi ringgit adalah mesyuarat Jawatankuasa Pasaran Terbuka Persekutuan AS (FOMC) pada 26-26 Jun.“Penilaian terkini mereka bersama kenyataan FOMC akan menjadi pemacu utama bagi peningkatan seterusnya ringgit pada masa depan,” katanya.

(Ringgit kekal tinggi, melonjak 700 peratusan mata berbanding dolar AS)

Pada penutup dagangan, ringgit diniagakan tinggi berbanding kumpulan mata wang utama lain.Unit tempatan mengukuh berbanding euro kepada 5.1168/1218 daripada paras penutup 5.1262/1300 pada Rabu, naik berbanding pound Britain kepada 5.9861/9919 daripada 6.0120/0165 dan menokok berbanding yen Jepun kepada 3.3069/3103 daripada 3.3300/3327.Ringgit juga diniagakan tinggi berbanding mata wang negara-negara Asean lain.Unit tempatan meningkat berbanding baht Thai kepada 13.2481/2673 daripada paras penutup 13.3173/3338 pada Rabu, naik berbanding dolar Singapura kepada 3.4553/4590 daripada 3.4753/4782, melonjak berbanding rupiah Indonesia kepada 305.9/306.4 daripada 308.4/308.8 dan menokok berbanding peso Filipina kepada 8.40/8.41 daripada 8.46/8.47. -BERNAMA


Lebih 120 rumah rosak dibadai puting beliung di Ottawa

BARRHAVEN, 14 Julai- Penduduk di pinggir bandar Ottawa di sini dikejutkan dengan kejadian puting beliung yang melanda kawasan kejiranan mereka, semalam.Environment Canada mengesahkan kejadian di sini yang terletak kira-kira 20 kilometer di selatan bandar itu.Dalam kejadian semalam, seorang dilapor cedera ringan, manakala lebih 120 buah kediaman rosak dipukul puting beliung dengan kira-kira 1,800 penduduk terputus bekalan elektrik.Pemangku Ketua Polis Ottawa, Steve Bell berkata, pegawai pergi dari rumah ke rumah bagi memeriksa penduduk.

Jumlah kerosakan dan kerugian dalam siasatan -Reuters


Kevin Spacey beri keterangan berhubung kes salah laku seksual

LONDON, 13 Julai - Pelakon dan pemenang Oscar, Kevin Spacey tiba di Mahkamah Mahkota Southwark, untuk memberi keterangan dalam perbicaraan kes salah laku seksual terhadap empat lelaki.Bintang Hollywood berusia 63 tahun itu menafikan 12 pertuduhan, termasuk serangan seksual dan berkelakuan tidak senonoh, ketika berumur antara 20 dan 30 tahun di Britain antara tahun 2001 dan 2013.Jika disabit kesalahan tertuduh boleh dikenakan hukuman penjara seumur hidup.Spacey terkenal kerana membintangi House of Cards, American Beauty dan The Usual Suspects dan merupakan pengarah artistik di teater The Old Vic di London antara 2004 dan 2015.- REUTERS


Google melancarkan ChatGPT Bard di EU, Brazil

PERANCIS, 13 Julai - Google mengumumkan, 50 lagi negara disediakan AI chatbot Bard termasuk semua 27 negara Kesatuan Eropah (EU) dan Brazil.Langkah itu sebagai memperluaskan akses kepada jawapannya kepada ChatGPT yang disokong Microsoft.Bard dilancarkan pada Februari lalu, bagaimanapun pengeluarannya di EU ditangguhkan kerana blok itu merancang untuk mengawal selia kecerdasan buatan ketika timbulnya kebimbangan tentang risiko berkaitan teknologi yang kian berkembang pesat.Google bersaing dengan pesaingnya, Microsoft untuk menyepadukan kuasa seperti ChatGPT dalam pelbagai produknya, termasuk enjin carian Bing.Kebanyakan dunia kini menggunakan perkhidmatan memandangkan ia mesra pengguna dan mudah digunakan, kata ketua produk Bard Jack Krawczyk dan naib presiden Amarnag Subramanya dalam blog."Sebagai sebahagian daripada pendekatan berani dan bertanggungjawab kami terhadap AI, kami telah terlibat secara proaktif dengan pakar, penggubal dasar dan pengawal selia privasi mengenai pengembangan ini," kata mereka.

Syarikat itu menerima maklum balas pengguna dan mengambil langkah untuk melindungi privasi dan data orang ramai.Alat AI kini boleh digunakan lebih 40 bahasa termasuk Arab, Cina, Jerman, Hindi dan Sepanyol.Sebelum ini ia hanya disediakan dalam tiga bahasa, iaitu Inggeris, Jepun dan Korea.Google turut mengumumkan ciri baharu, termasuk menerima respons audio daripada Bard atau jawapan dalam lima cara berbeza: ringkas, panjang, pendek, profesional atau kasual.Satu lagi ciri baharu membolehkan pengguna memuat naik foto yang boleh dianalisis menerusi Bard untuk mendapatkan maklumat. - AFP


Wanita didakwa dirogol beramai-ramai tujuh pegawai penjara Hong Kong ditahan

HONG KONG, 13 Julai - Tujuh pegawai penjara Hong Kong ditahan dan digantung kerja selepas media tempatan melaporkan kesemua pegawai melakukan serangan seksual dan merogol seorang wanita secara beramai-ramai selepas pesta hujung minggu.Menurut Jabatan Perkhidmatan Penjara melalui kenyataan e-mel, tujuh pegawai tersebut berusia dalam 20 tahun hingga 30-an, telah digantung tugas dan sebarang pelanggaran undang-undang tidak akan diterima.Pada 9 Julai lalu, polis mengesahkan menerima laporan daripada seorang wanita berusia 31 tahun mendakwa dirinya telah dirogol.Mangsa berkata, dia dijemput ke sebuah parti di kompleks pangsapuri di daerah Tsim Sha Tsui yang mana parti itu turut dihadiri tujuh pegawai penjara penjara.Menurut akhbar, South China Morning Post, tiga pegawai lelaki itu dipercayai merogol mangsa di pangsapuri tersebut manakala empat lagi beronani ketika melihat kejadian di tepi katil.Menurut akhbar itu lagi, mangsa memberitahu polis bahawa dia dalam keadaan mabuk dan pengsan sebelum dirogol.Selepas sedarkan diri pada keesokan paginya dengan keadaan bersendirian dan berbogel dalam flat itu, mangsa melaporkan kes itu kepada pihak polis, kata akhbar itu.Reuters cuba mendapatkan maklum balas daripada polis namun tidak berjaya. - REUTERS


Lima pelari larian lembu jantan cedera

SEPANYOL, 13 Julai - Lima pelari cedera dalam acara perlumbaan larian lembu jantan Festival San Fermin di bandar utara Pamplona, kata perkhidmatan kecemasan.Seorang daripada mangsa mengalami kecederaan akibat tertusuk di kaki.Beribu-ribu pelancong dari seluruh dunia akan hadir ke festival itu bagi menyaksikan sendiri acara lumba itu.Acara bermula dari 8.00 pagi di mana sekumpulan lembu jantan berlari melalui jalan-jalan berbatu yang sempit di bandar itu dan telah menyebabkan 16 kematian sejak tahun 1911.Acara selama seminggu itu bermula 7 Julai lalu.- REUTERS


Hujan lebat berterusan: Ratusan penduduk New Delhi diarah berpindah

(Seekor anjing dibawa bersama ketika berpindah ke kem sementara/FOTO REUTERS)

NEW DELHI, 13 Julai - Ratusan penduduk di New Delhi, India terpaksa dipindahkan susulan hujan lebat berterusan yang mengundang risiko banjir apabila paras air sungai telah meningkat.Buat masa ini, Sungai Yamuna meningkat melebihi paras bahaya iaitu merupakan paras tertinggi dalam tempoh 45 tahun dan akan menenggelamkan beberapa kawasan.Penduduk yang tinggal bersebelahan sungai Yamuna mengalihkan barangan mereka dan berpindah ke 2,500 kem penempatan sementara yang didirikan sekitar bandar tersebut.Mereka yang tinggal di tebing sungai mengharungi laluan banjir untuk mencapai puncak jambatan ketika paras air meningkat.Jabatan Meteorologi India (IMD) berkata, kawasan berhampiran New Delhi merekodkan hujan musim tengkujuh dengan Punjab dan Himachal Pradesh masing-masing 100 dan 70 peratus lebih banyak hujan daripada purata.Sekurang-kurangnya 88 orang maut di Himachal Pradesh sejak hujan bermula pada 24 Jun lalu. - REUTERS

(Penduduk membawa barang-barang mereka dengan menaiki beca di New Delhi/FOTO REUTERS)

BERITA BERKAITAN: 10 rakyat Malaysia di India selamat dijangka tiba di New Delhi hari iniPelancong terkandas di India disebabkan banjir besarBanjir kilat di India, banyak kemudahan terjejasSekurang-kurangnya 29 terbunuh dalam banjir di India


Australia tingkat hubungan dengan ASEAN untuk kestabilan serantau

JAKARTA, 13 Julai - Persatuan Negara-Negara Asia Tenggara (ASEAN) dan Australia menyatakan komitmen untuk mengukuhkan keamanan dan kestabilan di rantau Indo-Pasifik semasa persidangan tahunan blok itu.Menteri Luar Australia, Penny Wong, berkata negaranya akan menyumbang sebanyak AUD775 juta kepada Asia Tenggara dan Timor Leste tahun ini bagi mempromosikan pembangunan rantau itu.Mesyuarat Menteri-menteri Luar ASEAN berlangsung di Jakarta, Indonesia bermuka 9 hingga 14 Julai turut disertai China dan Rusia.ASEAN juga akan mengadakan Sidang Kemuncak Asia Timur dan Forum Serantau ASEAN pada Jumaat yang dijadual turut serta ialah, Setiausaha Negara Amerika Syarikat (AS) Antony Blinken dan Menteri Luar Rusia Sergei Lavrov. - REUTERS


4 anggota polis, 2 orang awam maut dalam serangan letupan di Mexico

MEXICO CITY, 13 Julai - Empat anggota polis dan dua orang awam mati dibunuh dalam serangan letupan yang berlaku pada malam Selasa.Dalam kejadian itu juga, puluhan lagi cedera dan kejadian seumpama itu disifatkan belum pernah berlaku di Jalisco Mexico, kata gabenor negeri itu.Dalam ciapannya di Twitter, Gabenor Enrique Alfaro berkata, "Pegawai dan kakitangan polis dari pejabat pendakwa negeri ini telah diserang dengan menggunakan bahan letupan sehingga menyebabkan tiga pegawai terbunuh, " kata Gabenor Enrique Alfaro menerusi ciapan di Twitternya.Melalui sidang akhbar pada Rabu, Alfaro berkata jumlah kematian semalam telah meningkat kepada enam orang manakala 12 orang lagi cedera dalam serangan letupan yang berlaku di perbandaran Tlajomulco di selatan ibu negeri Guadalajara.Gabenor berkata, letupan itu berpunca daripada ''perangkap'' yang dipasang oleh pelaku ketika membuat panggilan telefon untuk memaklumkan terdpat mayat manusia tertimbus di tempat kejadian."Panggilan ini untuk memperdaya pihak polis untuk ke lokasi kejadian agar mereka boleh diserang dengan alat letupan tersebut," katanya.Alfaro menyifatkan serangan secara terancang itu 'tindakan keganasan' yang cuba menimbulkan rasa takut dan panik.Presiden Andres Manuel Lopez Obrador mempertahankan strateginya untuk membanteras jenayah ganas di Mexico diakui dilakukan oleh sebuah kartel dadah yang berpengaruh. - REUTERS

(Pasukan askar berada di lokasi kejadian serangan letupan di Tlajomulco de Zuniga/FOTO REUTERS)

BERITA BERKAITAN:Wartawan Mexico ditemui mati selepas hilang beberapa hari 16 pegawai polis yang diculik di Mexico, dibebaskanKumpulan bersenjata culik 14 lelaki di MexicoKumpulan bersenjata culik 14 lelaki di Mexico Polis Mexico temui 45 beg dengan anggota badan manusia dalam gaung


Hujan lebat, banjir kilat lebih 40,000 penduduk diarah berpindah

BEIJING, 13 Julai - Lebih 40,000 penduduk dipindahkan dari kawasan yang terjejas akibat banjir di wilayah Sichuan di ChinaSusulan hujan lebat yang sangat luar biasa telah menenggelamkan beberapa kawasan sejak beberapa minggu lalu.Kejadian bencana itu menyebabkan banjir dan tanah runtuh yang turut memusnahkan rumah, merosakkan infrastruktur dan mengorbankan beberapa orang nyawa.Menurut pihak berkuasa tempatan, seramai 40,596 penduduk di 60 daerah di wilayah itu telah dipindahkanHujan lebat dan banjir di China yang melanda beberapa bahagian lain turut menimbulkan kebimbangan penduduk ekoran perubahan iklim dunia.Penyiar CCTV melaporkan taburan hujan di bandar Yaan di Wilayah Sichuan mencecah 300.7 milimeter (11.8 inci) selama 14 jam menyebabkan banjir kilat dan tanah runtuh yang turut memusnahkan rumah penduduk di kawasan itu.Zhengzhou, ibu kota wilayah Henan, menerusi sistem amaran awal banjir mengeluarkan amaran merah.Ia merupakan amaran yang tertinggi di dalam sistem empat peringkat sehingga menyebabkan banjir kilat dan tanah runtuh. - REUTERS

(Banjir yang melanda ibu kota wilayah Henan, Zhengzhou pada 2021/FOTO REUTERS)


10 rakyat Malaysia di India selamat dijangka tiba di New Delhi hari ini

(Sungai Beas menenggelamkan sebuah kuil di Mandi negeri utara Himachal Pradesh India/FOTO REUTERS)

PUTRAJAYA, 13 Julai, Kesemua rakyat Malaysia yang gagal dihubungi sebelum ini akibat fenomena hujan lebat di Himachal Pradesh India, dilaporkan selamat.Wisma Putra menerusi kenyataan memaklumkan, 10 individu tersebut dijangka tiba di New Delhi pada hari ini (Khamis).Jumlah yang dilaporkan sebelum ini adalah seramai 12 pendaki Malaysia dilaporkan hilang di wilayah India."Wisma Putra menjelaskan bahawa daripada 12 individu itu, sebenarnya seorang adalah warga China dan seorang lagi adalah warga British.“Kementerian Luar Negeri melalui Suruhanjaya Tinggi Malaysia di New Delhi telah dapat berhubung dengan salah seorang daripada sepuluh rakyat Malaysia tersebut.“Suruhanjaya Tinggi itu dimaklumkan bahawa kesemua mereka berada dalam keadaan selamat di Manali,” katanya.Berikutan perkembangan ini, Suruhanjaya Tinggi terlibat akan berusaha untuk membawa keluar kumpulan tersebut ke New Delhi pada hari ini.Tambah Wisma Putra, sekiranya rancangan evakuasi berjalan lancar, kumpulan tersebut dijangka mengambil penerbangan pulang ke Malaysia pada hari sama.“Kementerian ingin mengucapkan terima kasih atas kerjasama dan bantuan segera yang diberikan pihak berkuasa Kerajaan India dalam usaha mengesan kesemuarakyat Malaysia tersebut, ” katanya.

(Limpahan Sungai Beas di daerah Kulla di Himachal Pradesh pada 10 Julai Lalu/FOTO REUTERS)

Bencana banjir kilat yang melanda utara India pada 9 Julai lalu telah mengorbankan sekurang-kurangnya 22 orang dalam banjir dan tanah runtuh.Manakala New Delhi dilaporkan menerima hujan paling banyak dalam tempoh beberapa dekad ini apabila taburan hujan tertinggi mencecah 153 milimeter dalam sehari.Jalan raya di beberapa bahagian di ibu negara juga ditenggelami air setingggi lutut.Taburan hujan itu direkodkan merupakan jumlah terbesar dalam tempoh sepanjang 40 tahun.


Tikam peminat bola, tujuh individu dipenjara seumur hidup

ATHENS, 13 Julai- Mahkamah Greece menjatuhkan hukuman penjara seumur hidup kepada tujuh individu kerana menikam maut seorang peminat bola sepak berusia 19 tahun.Menurut agensi berita ANA, tujuh daripada 12 tertuduh itu berusia bawah 26 tahun."Mereka bersalah kerana membunuh dan dipenjarakan seumur hidup."Lima tertuduh lagi dipenjara lebih 19 tahun kerana bersubahat," katanya.Alkis Kampanos terbunuh di bandar utara Thessaloniki pada Februari tahun lalu semasa pertempuran antara penyokong kelab Aris Thessaloniki dan PAOK.Ini adalah kematian ketiga akibat keganasan membabitkan peminat bola sepak dalam tempoh tiga tahun di Thessaloniki.Serangan tersebut turut menyebabkan dua rakan mangsa cedera.Perbicaraan kes bermula pada Januari, termasuk 47 perbicaraan dan lebih 70 saksi dipanggil untuk kes berkenaan. - AFP


Import makanan laut dihentikan jika Jepun teruskan rancangan

HONG KONG, 12 Julai - Hong Kong akan menghentikan import makanan laut dari 10 wilayah Jepun jika negara itu meneruskan rancangan untuk melepaskan air radioaktif terawat dari loji Fukushima yang ke laut.Setiausaha Alam Sekitar dan Ekologi Hong Kong, Tse Chin-wan berkata, larangan tersebut termasuk import semua produk akuatik hidup, beku, sejuk, kering atau diawet, garam laut dan rumpai laut yang tidak diproses atau diproses.Keputusan itu dibuat sehari selepas pemimpin Hong Kong John Lee memaklumkan bahawa bandar itu akan mengharamkan produk laut dari "sebilangan besar" wilayah Jepun jika Tokyo meneruskan pembuangan air sisa.Hong Kong merupakan pasaran kedua terbesar Jepun, selepas China dalam aktiviti eksport pertanian dan perikanan. Menurut statistik kerajaan Jepun, da 2022, Jepun mengeksport 75.5 bilion yen produk perikanan ke Hong Kong. - REUTERS


Kem musim panas PBB beri kehidupan sebenar zaman kanak-kanak

GAZA, 12 Julai - Lebih 130,000 kanak-kanak Palestin di Gaza menyertai kem musim panas yang dikendalikan Pertubuhan Bangsa Bersatu (PBB).Program selama empat minggu itu, membolehkan mereka menikmati zaman kanak-kanaknya dan ketenangan ketika tanah air mereka dilanda konflik dengan Israel.Pelbagai aktiviti disediakan termasuk penghijauan, kitar semula, sukan, lukisan, kraftangan dan pembelajaran bahasa, kata agensi itu.Agensi Bantuan dan Kerja PBB untuk Pelarian Palestin di Timur Dekat (UNRWA) berkata, kajian agensi baru-baru ini mendapati 38% kanak-kanak di Gaza menunjukkan gejala gangguan fungsi yang menjejaskan kehidupan seharian mereka.UNRWA mengendalikan 284 sekolah di Gaza, membantu sekurang-kurangnya 290,000 pelajar.

"Perkara yang paling penting ialah 130,000 kanak-kanak mendapat peluang hanya untuk menjadi kanak-kanak walaupun dalam keadaan ekonomi, walaupun konflik berterusan, mereka boleh datang ke minggu musim panas UNRWA dan hanya menjadi kanak-kanak," kata Thomas White, Pengarah Hal Ehwal UNRWA di Gaza.Rakyat Palestin telah melalui beberapa peperangan dengan Israel sejak 2008, termasuk lima hari pertempuran pada Mei memberi gambaran, konflik tidak bepenghujung.Bantuan kesihatan mental terhadap kanak-kanak Palestin amat diperlukan. "Saya ke sini untuk menghiburkan diri daripada perkara yang pernah saya alami seperti peperangan dan konflik yang saya saksikan. Saya mungkin tidak seperti kanak-kanak lain (dunia) tetapi saya cuba kekal positif walau apa pun yang berlaku," Joanna El-Halabi memberitahu Reuters di sebuah sekolah di kem pelarian Jabalia di utara Semenanjung Gaza.Aktiviti itu mewujudkan kira-kira 3,000 pekerjaan jangka pendek untuk belia Gaza, kata UNRWA. - REUTERS


Pelancong terkandas di India disebabkan banjir besar

PRADESH, 12 Julai - Banyak kemudaham awam di Himachal Pradesh rosak, selepas daerah itu dilanda banjir kilat dan tanaj runtuh akibat hujan lebat, menyebabkan pelancong turut terkandas.Beberapa jalan dan lebuh raya utama di Himachal Pradesh terpaksa ditutup selepas sebahagian besarnya dihanyutkan air dan mengalami runtuhan. Menurut laporan pihak berkuasa dan media tempatan, sekurang-kurangnya 72 maut dalam kejadian banjir dan tanah runtuh di sini, sejak 26 Jun lalu.Ketua Negeri Sukhvinder Singh Sukhu melawat penduduk yang terjejas banjir di Kullu pada Selasa, mengatakan bahawa pihak berkuasa sedang memindahkan pelancong dari beberapa kawasan dan semua jalan akan dibuka semula.Musim hujan di India menjadi nadi kepada ekonomi India dan kelegaan penduduk apabila air hujan dapat disalurkan ke ladang dan penyimpanan semula akungan dan akuifer.Bagaimanapun apabila kadar hujan yang tinggi membawa kepada bencana banjir dan tanah runtuh kepada negara itu. - REUTERS


Enam maut dalam nahas helikopter di Nepal

NEPAL, 12 Julai - Lima penumpang dan juruterbang disahkan maut dalam nahas sebuah helikopter di daerah pergunungan Nepal. Helikopter milik Manang Air itu terputus hubungan selama lapan minit dan terhempas sejurus selepas berlepas dari Surke di daerah Solukhumbu ke Kathmandu, kata Pihak Berkuasa Penerbangan Awam Nepal (CAAN) dalam satu kenyataan.Mangsa menaiki helikopter itu untuk melakukan ekspedisi ke puncak tertinggi di dunia, everest."Enam mayat itu telah ditemui dan dibawa ke Kathmandu," kata pengurus besar di Lapangan Terbang Antarabangsa Tribhuvan, Pratap Babu Tiwari kepada AFP.Dua helikopter dikerahkan untuk mencari dan menyelamat tetapi tidak dapat mendarat di lokasi nahas kerana cuaca."Pasukan di darat membawa mayat ke helikopter, yang dapat mendarat berhampiran," kata Tiwari.Lhakpa Sherpa, seorang penduduk tempatan yang menyertai usaha mencari dan menyelamat, menyifatkan kejadian itu "sangat menakutkan"."Nampaknya helikopter itu mula-mula berlanggar dengan pokok dan kemudian terhempas ke atas lantai. Ia menyebabkan lubang kecil di dalam tanah," katanya.Perdana Menteri Pushpa Kamal Dahal menzahirkan ucapan takziah atas kejadian itu, kata pejabatnya di Twitter.

Penumpang itu terdiri daripada seorang ibu, bapa dan tiga anak yang sedang bercuti di Himalaya, kata kedutaan Mexico di New Delhi, sambil menyatakan "takziah" kepada saudara-mara mereka."Ia adalah keluarga lima orang yang merupakan pelancong," kata Duta Besar Federico Salas kepada saluran televisyen Mexico. - AFP


Tiga pelari cedera pada Festival San Fermin

SEPANYOL, 12 Julai - Tiga pelari cedera dalam acara perlumbaan larian lembu jantan Festival San Fermin di bandar utara Pamplona.Mangsa dibawa ke hospital untuk rawatan lanjut.Setiap tahun ribuan pelancong dari seluruh dunia hadir ke festival yang berlangsung selama seminggu itu, bemula 6 Julai lalu untuk menyaksikan perlumbaan 875 meter itu. Acara bermula dari 8.00 pagi di mana sekumpulan lembu jantan berlari melalui jalan-jalan berbatu yang sempit di bandar itu dan telah mengorbankan 16 nyawa sejak tahun 1911.- REUTERS


Syarikat cemar alam sekitar berhadapan denda tanpa had

LONDON, 12 Julai- Syarikat yang didapati terbabit pencemaran alam sekitar di United Kingdom boleh dikenakan denda tanpa had selepas kerajaan menaikkan denda maksimum yang ketika ini berjumlah £250,000.Keputusan itu akan membolehkan pengawal selia alam sekitar mengenakan penalti yang besar tanpa perlu melalui pendakwaan jenayah yang panjang.Pada April lepas Setiausaha Alam Sekitar, Therese Coffey mengumumkan rancangan membenarkan denda tanpa had terhadap syarikat-syarikat yang mencemarkan air dan dasar itu akan diperluas kepada syarikat lain, daripada firma tenaga kepada pengendali sisa."Syarikat pencemar mesti sentiasa membayar denda. Kami menghapuskan had denda sivil dan meluaskan skop mereka dengan ketara untuk menyasarkan pelbagai kesalahan yang lebih luas. Daripada pelanggaran permit limpahan ribut kepada pelupusan sisa berbahaya secara melulu," tegas Coffey dalam satu kenyataan."Ia berdasarkan tindakan yang diambil kerajaan untuk membela alam sekitar kita -- menangani pencemaran, melindungi ekosistem yang halus dan meningkatkan kualiti alam semula jadi," tambahnya.Kuasa baharu itu akan mula dilaksanakan selepas selepas kedua-dua Dewan Rakyat dan Dewan Negara meluluskan pindaan kepada perundangan peraturan alam sekitar. -AFP


SPR Thai syorkan penggantungan calon perdana menteri

BANGKOK, 12 Julai - Suruhanjaya Pilihan Raya Thailand mengesyorkan Mahkamah Perlembagaan menggantung kerusi parlimen calon perdana menteri, Pita Limjaroenrat atas dakwaan melanggar peraturan kempen pilihan raya.Pengerusinya, Ittiporn Boonprakong mengesahkan kepada AFP badan itu telah mengesyorkan mahkamah menggantung Pita sebagai ahli parlimen.Syor dibuat hanya sehari sebelum pengundian parlimen untuk jawatan perdana menteri."SPR akan menghantar kes ke Mahkamah Perlembagaan untuk diputuskan," menurut suruhanjaya itu dalam satu kenyataan.Tidak jelas bila Mahkamah Perlembagaan boleh membuat keputusan, sekiranya ia menerima kes itu.Bagaimanapun keputusan mahkamah dijangka menimbulkan lebih banyak ketidakpastian mengenai undian parlimen bagi memilih perdana menteri baharu esok.Bawah peraturan Thailand, Pita masih layak bertanding jawatan perdana menteri walupun digantung sebagai ahli parlimen.Parti Move Forward (MFP) pimpinan Pita memenangi kerusi terbanyak dalam pilihan raya Mei lalu, ketika pengundi menolak parti-parti berkaitan tentera yang telah memerintah selama hampir sedekad. -AFP


Korea Selatan sambut kelahiran anak panda kembar pertama

SEOUL, 12 Julai- Sebuah zoo di Korea Selatan mengumumkan kelahiran anak panda kembar pertama di negara itu minggu lalu.Kembar betina itu dilahirkan di Taman Tema Everland berhampiran ibu kota Seoul pada Jumaat, dedah zoo itu dalam satu video yang disiarkan di saluran YouTubenya.Video yang dimuat naik pada Selasa, menunjukkan ibu Panda, Ai Bao, sedang bersalin, berguling-guling di sekeliling sangkarnya sebelum melahirkan dua anak panda yang kecil.Kembar pertama seberat 180 gram dan yang kedua 140 gram, kata zoo."Kedua-dua ibu panda dan kembar itu berada dalam keadaan sihat," kata wakil dari zoo itu dalam satu kenyataan."Ai Bao menjaga anaknya dengan baik, menggunakan pengalamannya dengan Fu Bao."Fu Bao, dilahirkan pada Julai 2020, ialah kakak kepada kembar itu dan panda gergasi pertama yang dilahirkan di Korea Selatan melalui pembiakan semula jadi.Video YouTube kelahiran anak kembar itu telah mendapat 640,000 tontonan sejak ia dimuat naik."Selamat datang ke dunia! Tahniah kepada keluarga Bao dan terima kasih kepada datuk dan semua kakitangan yang menjaga mereka," tulis seorang penonton.Seorang lagi mengulas: "Air mata terus mengalir kerana saya sangat bangga dengan Ai Bao! Syabas, Ai Bao!"Ai Bao dan Le Bao, bapa panda, tiba di Korea Selatan pada 2016 sebagai hadiah negara daripada Presiden China Xi Jinping.Fu Bao dijangka dikembalikan ke China selewat-lewatnya Julai tahun depan, kata zoo itu.China telah lama menggunakan 'diplomasi panda', dengan menghadiahkan haiwan itu kepada pelbagai negara, biasanya untuk meneruskan matlamat dasar luarnya.Beijing hanya meminjamkan panda kepada zoo asing, yang biasanya mesti memulangkan mana-mana anak dalam tempoh beberapa tahun selepas kelahiran mereka untuk menyertai program pembiakan negara itu.-REUTERS


(Margot Robbie dan Ryan Gosling tiba untuk tayangan perdana dunia 'Barbie'/AFP)

MANILA, 12 Julai - Badan penapis filem Filipina membenarkan filem Barbie ditayangkan di pawagam, selepas meminta pengedar Hollywoodnya mengaburkan peta yang didakwa menunjukkan tuntutan China terhadap Laut China Selatan yang dipertikaikan.Filem komedi fantasi mengenai anak patung terkenal itu yang diarahkan oleh Greta Gerwig serta dibintangi Margot Robbie dan Ryan Gosling, bakal dibuka di Filipina pada 19 Julai.Selepas menyemak filem itu dua kali dan berunding dengan pegawai hal ehwal luar negeri dan pakar undang-undang, Lembaga Semakan dan Klasifikasi Filem dan Televisyen kerajaan memutuskan untuk membenarkan ia ditayangkan.Penapis mula meneliti "Barbie" minggu lalu selepas Vietnam dilaporkan mengharamkan filem itu disebabkan adegan yang memaparkan peta menunjukkan garisan sembilan sempang yang digunakan China untuk mewajarkan tuntutan maritimnya.Tetapi selepas penelitian rapi terhadap filem itu, penapis Filipina yakin bahawa "peta kartun" tidak menggambarkan garisan sembilan sempang."Sebaliknya, peta itu menggambarkan laluan perjalanan Barbie dari Barbie Land ke 'dunia nyata,' sebagai bahagian penting dalam cerita," jelas lembaga penapisan dalam satu kenyataan."Yakinlah bahawa Lembaga Pengarah telah menghabiskan semua sumber yang mungkin untuk mencapai keputusan ini kerana kami tidak teragak-agak pada masa lalu untuk memberi kebenaran kepada pembuat filem/ penerbit/ pengedar kerana mempamerkan garisan sembilan sempang rekaan dalam bahan mereka."Dalam surat berasingan kepada Senator Filipina Francis Tolentino, yang telah mengkritik filem itu kerana "melanggar hak nelayan Filipina", penapis berkata mereka telah meminta studio Hollywood Warner Bros untuk "mengaburkan" garis kontroversi pada peta.

(Filipina beri kebenaran filem Barbie ditayangkan/AFP)

Garis putus-putus yang dilukis dalam "cara kanak-kanak" muncul di beberapa lokasi pada peta di sekitar kawasan darat yang dikenal pasti sebagai Eropah, Amerika Utara, Amerika Selatan, Afrika dan Asia, kata penapis.Tetapi ia hanya menjumpai lapan sengkang mengelilingi daratan berlabel "Asia"."Lebih-lebih lagi, Filipina, Malaysia, dan Indonesia tidak kelihatan pada peta," kata lembaga itu dalam surat bertarikh 11 Julai dan dikongsi dengan pemberita."Ini sangat berbeza dengan peta yang terdapat dalam filem terlarang 'Abominable (2019)' dan 'Uncharted (2022)'," katanya.Beijing menuntut hampir keseluruhan Laut China Selatan, walaupun menghadapi tuntutan bertindih daripada negara Asia Tenggara seperti Filipina, Malaysia dan Vietnam. -AFP


Don Pramudwinai bertemu Aung San Suu Kyi

JAKARTA, 12 Julai - Menteri Luar Thailand Don Pramudwinai mengesahkan beliau bertemu dengan bekas pemimpin Myanmar Aung San Suu Kyi yang kini sedang dipenjarakan dan berkata Suu Kyi berada dalam keadaan sihat.Pemenang Nobel keamanan berusia 78 tahun itu, dipenjarakan selama 33 tahun atas pelbagai kesalahan.Suu Kyi ditangkap pada Februari 2021 semasa tentera melancarkan rampasan kuasa terhadap kerajaan yang dipilihnya. Bulan lalu Don mencetuskan kekecohan apabila beliau menjemput rakan sejawatan Persatuan Negara-negara Asia Tenggara (ASEAN) ke mesyuarat, bertujuan untuk terlibat semula dengan pemerintah tentera Myanmar yang dipulaukan.ASEAN telah menetapkan konsensus lima perkara sebagai satu-satunya proses diplomatik rasmi bagi mencapai keamanan di Myanmar.Berikutan kegagalan pihak junta menghormati konsensus tersebut, ketuanya Min Aung Hlaing telah dihalang daripada menyertai mesyuarat peringkat tinggi ASEAN. - REUTERS


Penduduk Vermont nilai kerosakan harta benda akibat banjir

AMERIKA SYARIKAT, 12 Julai - Penduduk dan pemilik perniagaan Vermont kini dalam proses menilai kerosakan harta benda selepas kediaman mereka dinaiki air akibat banjir kilat dan tanah runtuh, Ahad lalu. Pegawai Vermont menyifatkan banjir itu paling teruk sejak Taufan Irene melanda negara itu pada 2011 yang mengorbankan tujuh nyawa.Jalan dan premis perniagaan turut ditenggelami air dan penduduk terkejut air naik dengan cepat.Hujan lebat dan banjir kilat di Amerika Syarikat menenggelamkan beberapa lebuh raya dan meragut satu nyawa di New York.Sebahagian daripada New York, New Jersey, Connecticut, Pennsylvania, Massachusetts dan Vermont berada bawah amaran banjir dengan merekodkan hujan lebat dan banjir kilat yang membawa ancaman maut, menurut Perkhidmatan Cuaca Kebangsaan (NWS).Hujan lebat New York pada Ahad menyebabkan jalan raya tidak dapat dilalui, memaksa Gabenor Kathy Hochul mengisytiharkan darurat di dua daerah. - RUETERS


PM Singapura arah menteri pengangkutan bercuti, terbabit siasatan rasuah

SINGAPURA, 12 Julai- Perdana Menteri Singapura Lee Hsien Loong telah mengarahkan menteri pengangkutannya untuk bercuti selepas badan anti-rasuah berkuasa negara bandar itu melancarkan siasatan rasuah ke atasnya.Lee berkata Biro Siasatan Amalan Rasuah (CPIB) telah memberi taklimat kepadanya tentang kes yang telah didedahkan dan meminta kelulusannya untuk menjalankan siasatan rasmi terhadap Menteri Pengangkutan S. Iswaran."Saya telah mengarahkan Iswaran untuk mengambil cuti sehingga siasatan ini selesai," kata Lee dalam catatan Facebook.CPIB berkata Iswaran dipanggil untuk membantu siasatan, namun tidak boleh mendedahkan butiran lanjut kerana siasatan masih dijalankan."CPIB mengakui minat orang ramai dalam kes ini kerana seorang menteri sedang diambil keterangan, CPIB akan menyiasat kes ini secara menyeluruh dengan keazaman yang kuat untuk membuktikan fakta dan kebenaran, serta menegakkan kedaulatan undang-undang," kata badan induk itu dalam satu kenyataan."Singapura mengamalkan pendekatan sifar toleransi terhadap rasuah. CPIB menyiasat semua kes dengan tegas dan tidak akan teragak-agak untuk mengambil tindakan terhadap mana-mana pihak yang terlibat dalam aktiviti rasuah."Hab kewangan serantau Singapura telah disenaraikan secara konsisten dalam tinjauan sebagai antara negara yang paling kurang rasuah di dunia.Gaji menteri di Singapura setanding dengan aras gaji tertinggi dalam sektor swasta, dengan perdana menteri pertama, Lee Kuan Yew berkata ia membantu menarik orang terbaik untuk menyertai kerajaan dan mencegah rasuah.Perdana menteri Singapura memperoleh sekitar 2.2 juta dolar Singapura setahun termasuk bonus, empat kali ganda gaji presiden AS.Menteri memperoleh sekitar Sg$935,000 termasuk pelbagai bonus, menurut Bahagian Perkhidmatan Awam kerajaan.


Lebih 4,000 hutan di timur Bolivia terbakar

BOLIVIA, 12 Julai- Lebih 4,000 hektar hutan di timur Bolivia terbakar pada hujung minggu lalu.Menurut pihak berkuasa tempatan, imej dron menunjukkan kepulan asap dari taman negara Otuquis di wilayah Santa Cruz, berhampiran sempadan dengan Brazil dan Paraguay."Taman negara turut terjejas dengan kebakaran itu."Pihak bomba mengalami kesukaran dalam operasi pemadaman."Namun, pihak bomba giat meneruskan usaha pemadaman terutama menerusi darat dan udara," katanya menerusi kenyataan.Difahamkan, kebakaran itu yang pada mulanya untuk membersihkan kawasan pertanian, namun api merebak secara tidak terkawal.- REUTERS


Kerajaan Perancis bayar bonus, galak penduduk baiki pakaian

PARIS, 12 Julai- Kerajaan Perancis akan membayar bonus, menggalakkan orang ramai membaiki pakaian dan kasut mereka daripada membuangnya, bermula Oktober ini.Setiausaha Negara bagi Ekologi, Berangere Couillard berkata ia bertujuan mengurangkan 700,000 tan pakaian yang dibuang oleh penduduk Perancis setiap tahun."Dua pertiga daripada pakaian itu kebiasaannya berakhir di tapak pelupusan sampah."Semua bengkel jahitan dan pembuat kasut disaran menyertai organisasi eko-Refashion."Di bawah skim itu, pelanggan boleh menuntut 7 Euro (AS$7.7) untuk membaiki tumit dan 10 hingga 25 Euro untuk pembaikan pakaian," katanya.Menurut Couillard, merujuk kepada bengkel jahitan tetapi juga jenama yang menawarkan perkhidmatan pembaikan, sebanyak 3.3 bilion helai pakaian, kasut dan kain diletakkan di pasaran Perancis pada 2022.Pihaknya mempunyai matlamat menyokong mereka yang melakukan pembaikan.- AFP


SEOUL, 12 Julai- Korea Utara telah melepaskan peluru berpandu balistik, kata tentera Seoul pada Rabu, beberapa hari selepas Pyongyang mengancam untuk menembak jatuh pesawat pengintip Amerika Syarikat (AS) yang menceroboh ruang udaranya."Korea Utara melepaskan peluru berpandu balistik tidak dikenali ke arah Laut Timur," kata Ketua Turus Bersama, merujuk kepada kawasan yang juga dikenali sebagai Laut Jepun.Sebagai tindak balas, Seoul dan Washington telah berikrar Pyongyang akan menghadapi tindak balas nuklear yang menggulingkan kerajaan semasa di Korea Utara jika ia menggunakan senjata nuklearnya terhadap kepentingan Korea Selatan dan AS.Isnin lepas, Korea Utara menuduh pesawat pengintip AS memasuki ruang udaranya dan mengecam rancangan Washington untuk menempatkan kapal selam peluru berpandu nuklear berhampiran Semenanjung Korea.Jurucakap Kementerian Pertahanan Korea Utara berkata, AS telah "memperhebat aktiviti pengintipan melebihi tahap perang", merujuk penerbangan "provokatif" yang dibuat oleh pesawat pengintip AS selama lapan hari berturut-turut bulan ini dan sebuah pesawat peninjau yang menceroboh ruang udaranya di Laut Timur "beberapa kali"."Tidak ada jaminan bahawa 'kemalangan' yang mengejutkan seperti pesawat peninjau strategik Tentera Udara AS ditembak jatuh tidak akan berlaku di Laut Timur Korea," kata jurucakap itu dalam satu kenyataan yang disiarkan Agensi Berita Pusat Korea.Adik kepada pemimpin Korea Utara Kim Jong Un, Kim Yo Jong berkata, pesawat pengintip AS telah melanggar ruang udara timur negara itu dua kali pada pagi Isnin, menurut satu kenyataan berasingan.

(Korea Utara lepaskan 'peluru berpandu balistik tidak dikenali'/AFP)

Kim Yo Jong berkata Korea Utara tidak akan bertindak balas secara langsung kepada aktiviti peninjauan AS di luar zon ekonomi eksklusif negara itu, tetapi memberi amaran akan mengambil "tindakan tegas" jika tentera AS melepasi garisan persempadanan tentera maritimnya.Washington berkata pada April bahawa salah satu kapal selam balistik bersenjata nuklearnya akan melawat pelabuhan Korea Selatan buat kali pertama dalam beberapa dekad, tanpa menyatakan tarikh yang tepat.Korea Utara telah melanggar sekatan dengan menjalankan beberapa pelancaran peluru berpandu tahun ini, termasuk menguji peluru berpandu balistik antara benua paling berkuasa, dan cuba meletakkan satelit pengintip tentera ke orbit pada bulan Mei.Presiden Korea Selatan, Yoon Suk Yeol meningkatkan kerjasama pertahanan dengan Washington sebagai tindak balas, antaranya menerusi latihan ketenteraan bersama dengan jet siluman canggih dan aset strategik berkuasa tinggi milik AS.Yoon akan menghadiri Sidang Kemuncak NATO di Lithuania minggu ini untuk menjalin kerjasama lebih kukuh dengan anggota perikatan itu, menurut kenyataan pejabatnya.Korea Selatan dan AS juga akan memulakan latihan ketenteraan bersama tahunan utama mereka, yang dikenali sebagai Ulchi Freedom Shield, bulan depan.Korea Utara melihat semua latihan itu sebagai raptai pencerobohan dan menyifatkannya sebagai simulasi perang habis-habisan terhadap Pyongyang. - AFP


Rusuhan di Perancis: Tuntutan insurans lebih US$700 juta

PARIS, 12 Julai- Kerosakan akibat rusuhan yang tercetus di Perancis susulan kes seorang remaja ditembak mati oleh polis menyebabkan tuntutan insurans terus meningkat mencecah US$715 juta, kata sebuah badan industri.Terdapat 11,300 tuntutan yang dikaitkan dengan rusuhan itu, kata Ketua Persekutuan Assureurs Perancis Florence Lustman yang meletakkan nilai tuntutan berjumlah 650 juta euro.Minggu lalu, Lustman memberikan angka sekurang-kurangnya 280 juta euro dan menegaskan bahawa banyak tuntutan masih belum dibuat.Kira-kira satu pertiga daripada kerosakan yang dituntut berlaku pada harta pihak berkuasa tempatan, kata France Assureurs.Awal bulan ini, Menteri Kewangan, Bruno Le Maire menggesa syarikat insurans supaya melanjutkan tarikh akhir untuk membuat tuntutan.Rusuhan itu menandakan keganasan bandar paling sengit di Perancis dalam hampir dua dekad, dengan kereta dibakar, bangunan rosak dan ruang awam dirosakkan di seluruh negara.Minggu lalu, sebuah jawatankuasa Pertubuhan Bangsa Bersatu menggesa Perancis memastikan siasatan kes berkenaan adalah "teliti dan tidak berat sebelah", dan menggesa pemprofilan kaum diharamkan.Jawatankuasa PBB mengenai Penghapusan Diskriminasi Kaum menyatakan kebimbangan mengenai "profil kaum dan penggunaan kekerasan yang berlebihan oleh penguatkuasaan undang-undang".Remaja lelaki yang ditembak mati, Nahel M, 17, berasal dari pinggir bandar Nanterre di barat Paris dan dilaporkan berketurunan Algeria. -AFP

(Kerosakan akibat rusuhan yang tercetus di Perancis susulan kes seorang remaja ditembak mati polis menyebabkan tuntutan insurans mencecah US$715 juta/REUTERS)


Lima mayat dikeluarkan dari runtuhan di ibu negara Guinea

CONAKRY, 12 Julai- Lima mayat ditemukan di bawah runtuhan selepas dua bangunan runtuh sehari sebelumnya di ibu negara Guinea, Conakry, kata kerajaan.

Bangunan itu runtuh Isnin lepas sekitar 1700 GMT di pinggir selatan Matoto, kata jurucakap kerajaan dalam satu kenyataan.

"Kerajaan mengucapkan takziah kepada keluarga dan orang tersayang mangsa dan mendoakan agar mereka yang cedera cepat sembuh," katanya.

Menteri Kehakiman telah mengarahkan siasatan kehakiman, katanya.

Pasukan penyelamat telah menemukan empat mayat dalam tempoh 24 jam selepas kemalangan, Togba Isaac Kolie, Ketua Perkhidmatan Perlindungan Awam, memberitahu AFP.

Kemalangan itu berlaku ketika pasukan pembinaan mula menambah tingkat enam kepada bangunan itu, kata seorang pekerja binaan.

"Tragedi Matoto berlaku di tapak bangunan pemaju swasta. Oleh itu, bukan projek pembinaan perumahan awam negeri," menurut kenyataan kerajaan itu.

Bangunan runtuh adalah kejadian yang kerap berlaku di Afrika Barat.

Sogokan oleh pemilik untuk mengetepikan piawaian pembinaan dan pemeriksaan adalah antara punca yang disyaki. -AFP


PMOP rampas senjata, peluru berpandu di penjara

HONDURAS, 12 Julai- Pihak berkuasa Honduras telah merampas simpanan besar-besaran senjata dan peluru berpandu di beberapa penjara di Amerika Tengah pada Isnin lalu.Operasi berkenaan dijalankan Polis Tentera Ketenteraman Awam Honduras (PMOP).Menurut PMOP, antara barang rampasan ialah senapang automatik, AR-15, AK-47 dan senapang M16."Ini termasuk pistol, peluru, pisau, bom tangan, dadah, barang kemas, wang tunai dan alat komunikasi."Pihak kami telah memusnahkan kesemua barang rampasan tersebut," katanya menerusi kenyataan. - REUTERS


Ales Pushkin meninggal dunia

BELARUS, 12 Julai- Banduan politik Belarus, Ales Pushkin telah meninggal dunia pada usia 57 tahun, semalam.Menurut isterinya, Pushkin Yanina, punca kematian mendiang setakat ini tidak dapat dipastikan."Penjara di negara ini seringkali didakwa kerana menganiaya tahanan politik."Ales meninggal dunia ketika dalam rawatan dalam keadaan tidak jelas," katanya ketika ditemu bual AFP di sini.Artis terkenal Belarus itu dijatuhi hukuman penjara lima tahun pada Mac 2022 kerana mencemarkan simbol negara dan mencetuskan kebencian, kata kumpulan hak asasi bebas Viasna.Viasna merekodkan hampir 1,500 tahanan politik di negara itu. - AFP


Rusia lancar serangan dron ke atas Kiev, malam kedua berturut-turut

KIEV, 12 Julai- Rusia melancarkan serangan dron ke atas Kiev dan wilayahnya, dua malam berturut-turut.Menurut seorang pegawai tentera Ukraine, sistem pertahanan udara berjaya mematahkan serangan itu."Amaran serbuan udara dihidupkan! Sistem pertahanan udara yang terlibat di rantau ini dalam menghampiri Kiev," Serhiy Popko, ketua pentadbiran tentera untuk ibu negara Ukraine berkata pada aplikasi pemesejan Telegram.Pentadbiran tentera Kiev menggesa orang ramai untuk tinggal di tempat perlindungan sehingga serangan tamat, katanya menerusi Telegram.Saksi Reuters di Kiev mendengar bunyi letupan, apabila sistem pertahanan udara berjaya memintas objek asing di ruang udara Ukraine.- REUTERS


Ukraine belum penuhi syarat keanggotaan NATO

VILNIUS, 12 Julai- Pertubuhan Perjanjian Atlantik Utara (NATO) akan menawarkan jemputan kepada Ukraine untuk menjadi ahli pakatan ketenteraan itu hanya apabila "syarat dipenuhi"."Kami akan berada dalam kedudukan untuk menyampaikan jemputan kepada Ukraine untuk menyertai perikatan itu apabila kesemua negara anggota bersetuju dan syarat dipenuhi," kata Setiausaha Agung NATO, Jens Stoltenberg.Ketika berucap dalam sidang kemuncak pakatan 31 negara itu di sini beliau memberi jaminan bahawa "masa depan Ukraine adalah dalam NATO" dan proses yang perlu dilalui oleh Kiev untuk menjadi negara anggota akan dipendekkan."NATO tidak pernah menggunakan bahasa yang lebih kuat untuk menyokong Ukraine dalam perjuangan getirnya mematahkan pencerobohan Rusia," kata Stoltenberg.Kenyataan itu melenyapkan harapan Presiden Ukraine, Volodymyr Zelensky yang terdesak untuk menyertai NATO secepat mungkin. -AFP

(Volodymyr Zelensky (tengah kiri) dan isterinya bercakap dengan Presiden Perancis Emmanuel Macron dan isterinya di majlis makan malam sosial semasa Sidang Kemuncak NATO/AFP)


Prayut Chan-o-Cha umum berundur daripada politik

(Perdana Menteri Thailand, Prayut Chan-o-Cha /AFP)

BANGKOK, 11 Julai- Perdana Menteri Thailand, Prayut Chan-o-Cha mengumumkan persaraannya daripada politik, tetapi akan kekal sebagai PM sehingga pembentukan kerajaan baharu.Pengumuman itu dibuat ketika parlimen baharu dijadual bersidang pada Khamis untuk melaksanakan pengundian bagi memilih perdana menteri baharu.Perdana menteri perlu memperoleh sekurang-kurangnya 376 undi.Prayut Chan-o-Cha, bekas ketua tentera yang mengetuai rampasan kuasa pada 2014 dan kemudian dilantik sebagai perdana menteri pada pilihan raya 2019 berkata beliau turut meletak jawatan dalam Parti United Thai Nation (UTN).Pengumuman itu sudah dijangka selepas UTN hanya memenangi 36 daripada 500 kerusi dewan pada Pilihan Raya Umum pada 14 Mei lalu.“Mulai sekarang, saya berhenti daripada politik dengan meletakkan jawatan sebagai ahli parti UTN,” katanya dalam satu kenyataan yang dimuat naik di laman Facebook rasmi parti UTN.Parti itu gagal mendapat tarikan pengundi, berada di tempat kelima jauh di belakang parti pembangkang Move Forward dan Pheu Thai.Kumpulan pembangkang dirangsang oleh gelombang sokongan di seluruh negara, apabila pengundi menolak pemerintahan hampir sedekad yang disokong tentera dan mengundi untuk pembaharuan.Dalam kenyataannya, Prayut menggesa anggota UTN untuk melindungi 'institusi negara, agama, dan beraja', merujuk kepada tiga tonggak masyarakat Thai yang tidak boleh disentuh sebelum ini.-AFP


UNHCR undi resolusi 'kebencian agama'

(Majlis Hak Asasi Manusia Pertubuhan Bangsa Bersatu bertemu di Palais des Nations di Geneva/ AFP)

GENEVA, 12 Julai- Majlis Hak Asasi Manusia Pertubuhan Bangsa Bersatu (UNHCR) dijangka mengundi hari ini mengenai resolusi kebencian agama susulan kes pembakaran teks al-Quran di Stockholm, Sweden, bulan lalu. Draf resolusi yang dibentangkan oleh Pakistan itu dibahaskan selama empat jam semalam.Draf tersebut antara lain mengecam semua manifestasi kebencian agama, termasuk "perbuatan mencemari Al-Quran secara umum dan terancang", dan menekankan keperluan untuk meminta kebertanggungjawaban pihak terbabit.Ia menggesa semua negara menerima pakai undang-undang untuk "menangani, mencegah dan mendakwa mereka yang melakukan dan menyokong kebencian agama yang membentuk hasutan kepada diskriminasi, permusuhan atau keganasan"."Pencemaran yang disengajakan terhadap Al-Quran telah berterusan bawah sekatan kerajaan dan dengan rasa bebas daripada hukuman," kata Menteri Luar Pakistan, Bilawal Bhutto Zardari kepada majlis, melalui pautan video."Kebebasan bersuara adalah sangat diperlukan namun ucapan kebencian seharusnya tidak dipertahankan. Kesungguhan kita untuk melindungi kebebasan bersuara tidak boleh melupakan keharusan untuk menolak ucapan kebencian."

Artikel berkaitanTwitter jadi pentas utama sebar kebencian dalam talian - AustraliaBakar Al-Quran, bukti jelas mentaliti kebencian negara barat terhadap IslamWhite House pantau kandungan kebencian dan keganasan di twitterMenteri Luar, Indonesia Retno Marsudi dalam ucapannya menegaskan, "provokasi ini sangat menghina umat Islam di seluruh dunia. Anda tidak boleh berselindung di sebalik kebebasan bersuara."Pesuruhjaya UNHCR, Volker Turk ketika membuka perbahasan berkata insiden pembakaran teks Al-Quran baru-baru ini nampaknya "dibuat untuk menyatakan penghinaan dan membakar kemarahan"."Dengan jangkauan media sosial... segala jenis ucapan kebencian semakin meningkat, di mana-mana," katanya."Tindakan menghasut terhadap agama adalah perbuatan yang menyinggung perasaan, tidak bertanggungjawab dan salah," tambah beliau. -AFP


Pesawat ringan terhempas di lapangan terbang Long Beach

CALIFORNIA, 11 Julai - Sebuah pesawat ringan terhempas ke bumbung hangar di lapangan terbang Long Beach, semalam. Selepas hentaman, Cessna itu tersangkut di atas bumbung sebuah hangar.

Juruterbangnya satu-satunya individu di dalam pesawat dilaporkan selamat, hanya mengalami kecederaan ringan dan dibawa ke hospital untuk rawatan lanjut.Menurut anggota bomba, berikutan nahas itu 45 gelen bahan api bocor dari pesawat itu.Punca sebenar kemalangan sedang dalam siasatan. - REUTERS


Tanah runtuh di Karatsu, 6 dikhuatiri maut

KARATSU, 11 Julai - Enam orang dikhuatiri maut dalam kejadian hujan lebat yang melanda barat daya Jepun minggu ini.Operasi mencari dan menyelamat (SAR) masih diteruskan.Kawasan Kyushu menerima jumlah hujan tinggi hingga Isnin, menyebabkan air sungai melimpah dan menyebabkan tanah runtuh.Sekurang-kurangnya tiga orang disahkan maut dalam kejadian itu, kata jurucakap kerajaan Hirokazu Matsuno, sambil menambah pegawainya sedang menyiasat sama ada tiga lagi kematian ada kaitan dengan bencana itu.Tiga orang masih hilang dan dua dilaporkan cedera ringan, tambahnya."Kami merakamkan ucapan takziah kepada keluarga mereka yang meninggal dunia, dan rasa simpati yang mendalam terhadap mereka yang terjejas akibat bencana itu," kata Matsuno.Beberapa kawasan terpencil masih terputus hubungan, namun mereka dilaporkan selamat.Sistem pengangkutan juga masih terganggu setakat hari ini, dengan beberapa perkhidmatan kereta api berhenti dan lebuh raya disekat, dan 1,400 rumah terputus bekalan elektrik.

Di Karatsu wilayah Saga, anggota tentera Jepun menggali tanah dan serpihan di kawasan kediaman yang ditinggalkan akibat tanah runtuh.Amaran hujan lebat yang dikeluarkan, memaksa notis pemindahan untuk ratusan ribu orang, dikeluarkan.Jepun kini berada dalam musim hujan tahunannya, meningkatkan risiko banjir dan tanah runtuh.Pada 2021, bandar peranginan tengah Atami dilanda kejadian tanah runtuh yang mengorbankan 27 orang.Dan pada 2018, banjir dan tanah runtuh mengorbankan lebih 200 orang di barat Jepun semasa musim hujan.- AFP


Beberapa bandar di AS ditenggelami air akibat banjir

NEW YORK, 11 Julai - Hujan lebat dan banjir kilat di Amerika Syarikat menenggelamkan beberapa lebuh raya dan meragut satu nyawa di New York.Sebahagian daripada New York, New Jersey, Connecticut, Pennsylvania, Massachusetts dan Vermont berada bawah amaran banjir dengan merekodkan hujan lebat dan banjir kilat yang membawa ancaman maut, menurut Perkhidmatan Cuaca Kebangsaan (NWS).Hujan lebat New York pada Ahad menyebabkan jalan raya tidak dapat dilalui, memaksa Gabenor Kathy Hochul mengisytiharkan darurat di dua daerah.Pejabat Pengurusan Kecemasan Orange County mengesahkan wanita berusia 35 tahun maut di Highland Falls, di sini.Hochul berkata, wanita itu hanyut ketika dia bersama-sama anjingya ketika cuba meninggalkan kediamannya."Tunangnya melihat dia hanyut," kata gabenor itu kepada pemberita.

Pada petang Ahad, lebih 12,000 penduduk terputus bekalan elektrik, bagaimanapun angka itu berkurangan kepada 3,800.Perkhidmatan kereta api Amtra di New York City dan ibu negeri Albany dihentikan sementara disebabkan cuaca buruk setakat 5:30 pagi, kata syarikat itu dalam satu kenyataan.Hochul berkata hujan diramal bergerak menuju ke Vermont."Kadar hujan yang dijangkakan ialah 0.25 hingga 0.5 inci dalam masa 1 jam," kata NWS dalam amaran negeri. "Banjir kilat sudah berlaku" dan "banjir besar" dijangka pada Isnin di bahagian Vermont.Gabenor Phil Scott mengisytiharkan darurat."Pasukan penyelamat Swiftwater telah ditempatkan di lokasi strategik di seluruh negeri, sekiranya mereka perlu membantu pemindahan dan penyelamatan daripada air banjir," kata pejabat Scott dalam satu kenyataan pada Ahad. - AFP


ASEAN: Bincang krisis politik Myanmar, ketegangan di Laut China Selatan

JAKARTA, 11 Julai- Diplomat tertinggi Asia Tenggara berhimpun di Indonesia bagi menangani krisis politik di Myanmar dan menyelesaikan ketegangan di Laut China Selatan, dimana beberapa negara anggota ASEAN mempunyai tuntutan wilayah dengan China.Pertemuan Menteri Luar ASEAN diadakan ketika keraguan memuncak terhadap kredibiliti dan perpaduan blok itu dalam menangani cabaran beberapa isu di rantau ini.Antaranya ialah proses bermakna dalam rancangan damai ASEAN untuk Myanmar, yang dipersetujui dengan pemerintah tentera negara itu selepas mereka merampas kuasa dalam rampasan kuasa 2021 dan menggesa agar keganasan dihentikan segera.Menurut laporan Pertubuhan Bangsa Bersatu (PBB) yang diterbitkan pada Jun, lebih 3,400 orang terbunuh dan hampir 22,000 ditangkap kerana perbezaan pendapat.Pesuruhjaya Tinggi Hak Asasi Manusia PBB Volker Turk baru-baru ini menggesa Majlis Keselamatan PBB, negara-negara berhenti membekalkan senjata kepada junta Myanmar kerana keganasan semakin meningkat di negara itu.ASEAN telah menghalang pemimpin junta Myanmar daripada menghadiri mesyuarat peringkat tinggi seperti yang diadakan di Jakarta minggu ini. Bagaimanapun, sebagai pengerusi blok itu tahun ini, Indonesia telah bersungguh-sungguh melibatkan junta dan kumpulan pembangkang di belakang tabir.

Bagaimanapun dua sumber yang biasa dengan usaha itu mengatakan percubaan untuk mewujudkan dialog inklusif rumit kerana syarat yang dikemukakan oleh semua pihak untuk memulakan perbincangan tidak formal sekalipun."Selagi pendekatan yang diambil oleh pihak-pihak adalah pendekatan sifar, keamanan yang dalam jangka masa panjang tidak akan tercapai," kata Menteri Luar Indonesia Retno Marsudi mengenai usaha itu minggu lalu.Menerusi forum minggu ini, Indonesia juga sedang berusaha untuk mempercepatkan rundingan mengenai tata laku (COC) mengenai Laut China Selatan, yang telah lama terhenti.Rundingan itu akan memajukan komitmen 2002 oleh blok itu dan China untuk mewujudkan satu peraturan untuk memastikan kebebasan navigasi dan penerbangan di laluan strategik.Perdagangan melalui Laut China Selatan menyumbang lebih daripada AS$3 trilion setiap tahun dan tuntutan wilayah yang bertindih oleh China dan Filipina, Vietnam, Malaysia, dan Brunei telah membawa kepada beberapa konfrontasi.ASEAN juga akan mengadakan Sidang Kemuncak Asia Timur dan Forum Serantau ASEAN akhir minggu ini, dengan Setiausaha Negara A.S. Antony Blinken dan Menteri Luar Rusia Sergei Lavrov kedua-duanya dijadualkan untuk menghadirinya.-REUTERS


Seorang maut dalam kejadian runtuhan pembinaan lebuh raya di Bangkok

BANGKOK, 11 Julai - Sekurang-kurangnya seorang maut dan lapan lagi cedera selepas galang pembinaan di atas jalan runtuh di Lat Krabang, di sini, lapor polis. Galang itu merupakan sebahagian daripada projek untuk membina lebuh raya bertingkat bagi mengurangkan kesesakan dalam bandar itu. Menerusi video yang dikongsi Jabatan Pencegahan dan Tebatan Bencana negara itu, platform logam besar itu disambungkan ke bahagian lebuh raya yang belum siap didapati bergoyang dan jatuh ke tanah."Kami belum tahu lagi punca kemalangan itu,” kata Gabenor Bangkok Chadchart Sittipunt kepada pemberita.Chadchart berkata punca kejadian masih disiasat, sebelum memulakan semula operasi.

"Kami mengutamakan keselamatan terlebih dahulu. Kami akan mula mencari dengan teliti," katanya.

Kemalangan seperti itu pernah berlaku di Thailand sebelum ini, dengan sekurang-kurangnya 13 orang maut selepas sebuah bangunan runtuh semasa pembinaan.Insiden runtuhan galang itu mendorong kumpulan buruh untuk kembali membuat bantahan.Sebelum ini mereka pernah buat bantahan sama mengenai standard keselamatan yang longgar dan gaji rendah di tapak pembinaan. - AFP


Gunung berapi meletus berhampiran ibu negara Iceland

REYKJAVIK, 11 Julai -Sebuah gunung berapi meletus berhampiran ibu negara Iceland, menandakan kali ketiga dalam tempoh dua tahun lahar memancut keluar di kawasan itu, kata pejabat kaji cuaca negara itu.Rakaman media tempatan menunjukkan kepulan asap besar yang naik dari tanah serta aliran lahar yang besar di tapak sekitar 30 kilometer dari Reykjavik.Menurut seorang wartawan AFP, asap boleh dilihat dari jalan yang menghubungkan ibu negara ke lapangan terbang antarabangsa, dengan kereta berhenti dan orang ramai mengambil gambar."Letusan itu berlaku dalam lekukan kecil di utara Litli Hrutur ('Little Ram' dalam bahasa Iceland) di mana asap keluar ke arah utara-barat," kata pejabat meteorologi."Terdapat tiga rekahan dengan lahar pada dasarnya mengalir ke semua arah," kata Pakar Vulkanologi Universiti Iceland, Prof Thorvaldur Thordarson kepada AFP.

(Lava memancut selepas letusan gunung berapi, di semenanjung Reykjanes/ REUTERS)

Dia menambah bahawa rekahan itu secara keseluruhannya sekitar 200 hingga 300 meter panjang dan "ia adalah intensiti rendah, letusan efusif."Ini bermakna ia tidak menyebabkan ancaman yang meluas disebabkan oleh aktiviti letupan tetapi jika letusan berterusan cukup lama, ia boleh menjadi ancaman kepada infrastruktur.Beribu-ribu gempa bumi kecil telah direkodkan di kawasan itu pada minggu sebelum letusan, menandakan bahawa magma di bawah tanah sedang bergerak dan letusan akan berlaku.Pihak berkuasa Iceland menasihatkan supaya tidak pergi ke tapak, yang terletak di kawasan tanpa sambungan jalan, sebelum mereka menilai situasi.Magma itu pecah melalui tanah sekitar 1640 GMT (12.40 pagi waktu Malaysia hanya beberapa kilometer dari dua letusan sebelumnya pada dua tahun lepas.Yang pertama pada 19 Mac 2021 di lembah Geldingadalur dan terjadi selama enam bulan, manakala yang kedua berlaku pada 3 Ogos 2022 di lembah Meradalir, selama tiga minggu.Sebelum letusan 2021, wilayah itu kekal tidak aktif selama lapan abad, tetapi ahli gunung berapi percaya kitaran baharu peningkatan aktiviti boleh bertahan beberapa tahun.Setakat ini, letusan efusif yang berlaku di kawasan ini tidak begitu berbahaya, dan tidak mempunyai sebarang kesan kepada udara.- AFP


Sidang kemuncak NATO, keahlian Ukraine jadi agenda utama

VILNIUS, 11 Julai- Pemimpin NATO dijangka akan berhimpun untuk sidang kemuncak di Vilnius pada esok bagi tujuan pengundian keahlian Ukraine selepas Turkiye meneruskan sekatan terhadap Sweden.Sidang kemuncak di ibu negara Lithuania itu akan membincangkan agenda kesan pencerobohan Rusia ke atas Ukraine, dengan para pemimpin bersedia untuk meluluskan rancangan komprehensif pertama NATO sejak berakhirnya Perang Dingin.Langkah itu diambil untuk mempertahankan diri daripada sebarang serangan dari Moscow.Menurut diplomat, Ukraine semakin diterima untuk menjadi ahli NATO.Walaupun ahli anggota bersetuju, Kiev tidak boleh menyertai pakatan itu semasa perang dan perlu mematuhi beberapa syarat dan melalui prosedur rasmi NATO.Presiden Ukraine, Volodymyr Zelensky, yang telah dijemput untuk menghadiri perhimpunan Vilnius, telah mendesak NATO untuk memberikan negaranya laluan yang jelas untuk menjadi ahli dalam komuniti sidang kemuncak itu supaya ia boleh menyertai tidak lama lagi selepas perang tamat.

"Kami masih mengusahakan kata-kata itu tetapi kami yakin bahawa Ukraine akan berada dalam perikatan itu," kata Zelensky di Twitter.Anggota NATO di Eropah Timur telah menyokong pendirian Kiev, dengan alasan bahawa membawa Ukraine di bawah payung keselamatan kolektif NATO adalah cara terbaik untuk menghalang Rusia daripada menyerang lagi.NATO ditubuhkan pada tahun 1949 dengan tujuan utama untuk menentang risiko serangan Soviet ke atas wilayah bersekutu.Negara-negara seperti Amerika Syarikat dan Jerman telah lebih berhati-hati, berhati-hati terhadap sebarang langkah yang mereka takuti boleh menarik NATO ke dalam konflik langsung dengan Rusia, dan berpotensi mencetuskan perang global.- REUTERS


Banjir kilat di India, banyak kemudahan terjejas

NEW DELHI, 11 Julai - Sekurang-kurangnya 22 orang maut dalam kejadian tanah runtuh dan banjir kilat di utara India.Semua sekolah di sini, diarah tutup dan orang ramai dinasihat tidak keluar dari kediaman masing-masing melainkan jika perlu, arahan dikeluarkan pihak berkuasa di Himalaya Himachal Pradesh dan Uttarakhand. Banyak daerah di Himachal Pradesh menerima kadar hujan sebulan dalam sehari pada hujung minggu, kata seorang pegawai kanan jabatan cuaca.Delhi, Punjab, dan Himachal Pradesh menerima 112%, 100% dan 70% lebih banyak hujan daripada purata setakat ini, bermula pada 1 Jun, menurut jabatan itu.Dalam pada itu, hospital dan kolej perubatan terbesar di Jaipur turut dinaiki air. Beberapa wad hospital Sawai Mansingh dilimpahi air banjir, termasuk bahagian radioterapi yang terletak di ruang bawah tanah hospital.

Rakaman video ada menunjukkan pesakit berbaring di atas pengusung kerana kekurangan katil dan kemudahan lain.- REUTERS


Seorang maut dalam runtuhan lebuh raya di Bangkok

BANGKOK, 10 Julai- Sekurang-kurangnya seorang maut selepas galang pembinaan runtuh di atas jalan di ibu negara Thailand, Bangkok, kata polis pada Isnin.Video kejadian mengerikan itu dikongsi dengan pantas secara dalam talian.Galang logam besar di projek pembinaan Tol Lat Krabang di timur bandar itu renyuk dan menyebabkan pejalan kaki dan pemandu tidak sedar kejadian tersebut.Ia adalah sebahagian daripada projek untuk membina lebuh raya bertingkat dalam usaha untuk meredakan lalu lintas yang sesak di bandar ini.Dalam video yang dikongsi oleh Jabatan Pencegahan dan Tebatan Bencana negara itu, platform logam itu disambungkan ke bahagian lebuh raya yang belum siap sebelum bergoyang dan kemudian terjatuh ke atas jalan.Sekurang-kurangnya seorang maut dengan lapan yang lain cedera, kata polis.“Kami belum tahu lagi punca kemalangan itu,” kata Gabenor Bangkok Chadchart Sittipunt kepada pemberita yang berada di tempat kejadian."Kami belum mempunyai sebarang maklumat mengenai individu yang hilang," katanya sambil menambah empat daripada mereka yang cedera berada dalam keadaan serius.Chadchart berkata pasukan penyelamat akan menunggu jurutera menganalisis runtuhan sebelum memulakan operasi."Kami mengutamakan keselamatan terlebih dahulu. Kami akan mula mencari dengan teliti," katanya.Thailand mempunyai rekod keselamatan pembinaan yang lemah, pada 2016, sekurang-kurangnya 13 orang maut selepas sebuah bangunan runtuh semasa pembinaan.Insiden itu membawa bantahan baharu daripada kumpulan buruh, yang telah lama memberi amaran tentang standard keselamatan yang longgar dan gaji rendah di tapak pembinaan Thailand.- AFP

(Pekerja di tapak pembinaan di kawasan Sukhumvit di Bangkok/AFP)


Sekurang-kurangnya 29 terbunuh dalam banjir di India

NEW DELHI, 10 Julai- Hujan lebat berhari-hari di utara India menyebabkan sekurang-kurangnya 29 orang terkorban dan menyebabkan banyak kawasan tidak dapat diakses berikutan jambatan rosak dan jalan raya terhalang, kata pegawai.Rakaman televisyen menunjukkan banjir kilat dan tanah runtuh disebabkan hujan lebat telah menghanyutkan kenderaan, merobohkan bangunan selain meruntuhkan jambatan di negeri Himachal Pradesh, kawasan paling teruk terjejas.“Dalam dua hari lepas, angka kematian akibat hujan monsun meningkat kepada 20 orang di Himachal Pradesh,” kata Omkar Sharma, pegawai kanan yang mengetuai pengurusan bencana di negeri itu.Sembilan lagi kematian dilaporkan di Rajasthan, Uttar Pradesh dan wilayah Himalaya di Uttarakhand dan Kashmir. Ia menjadikan jumlah mereka yang terbunuh sekurang-kurangnya 29.Ketua Menteri Himachal Pradesh Sukhvinder Singh Sukhu menyatakan "kesedihan" atas kematian itu dan berkata kerajaan "meneruskan usaha berterusan" bagi menangani situasi itu.Pihak berkuasa sedang menunggu untuk menghantar misi helikopter untuk menyelamatkan kira-kira 300 individu yang terkandas termasuk pelancong di kawasan Himachal Pradesh di Lahaul-Spiti dan Kullu.Jabatan Meteorologi India meramalkan lebih banyak hujan di sebahagian besar utara negara itu beberapa hari akan datang.Sekolah-sekolah di New Delhi ditutup pada Isnin berikutan hujan lebat dalam tempoh empat dekad. Ibu kota itu berada dalam keadaan berjaga-jaga apabila sungai Yamuna menghampiri paras bahaya, dengan banyak jalan mula dipenuhi air.Jalan-jalan dan kawasan kejiranan di negeri Punjab juga dipenuhi air hujan paras lutut.Data rasmi menunjukkan hujan di seluruh negara pada minggu pertama bulan Julai merekodkan kira-kira dua peratus lebih banyak hujan daripada biasa.- AFP


Pandemik COVID-19  jejas pendidikan dan perkembangan kanak-kanak di Thailand

BANGKOK, 10 Julai - Pandemik COVID-19 terus memberi impak negatif kepada pendidikan dan perkembangan kanak-kanak di Thailand apabila lebih ramai tidak bersekolah dan kemahiran literasi serta numerasi mereka semakin merosot berbanding sebelum pandemik.Tinjauan Kluster Berbilang Petunjuk (MICS) yang dijalankan oleh Pejabat Perangkaan Kebangsaan (NSO) dan Tabung Kanak-Kanak Pertubuhan Bangsa-Bangsa Bersatu (UNICEF) yang dikeluarkan pada Isnin menunjukkan kesejahteraan kanak-kanak semakin baik dalam banyak bidang, seperti peningkatan dalam penyusuan susu ibu secara eksklusif, penurunan kadar kelahiran dalam kalangan remaja dan disiplin yang kurang ganas digunakan terhadap kanak-kanak di rumah.Mengenai situasi kanak-kanak dan wanita di Thailand, tinjauan itu mendapati 75 peratus kanak-kanak berumur antara tiga dan empat tahun mengikuti pendidikan awal kanak-kanak pada 2022, berbanding 86 peratus pada 2019.Tinjauan itu turut mendedahkan bahawa lebih ramai kanak-kanak tidak bersekolah di peringkat rendah pada 2022 berbanding 2019 dan angka itu meningkat daripada satu peratus kepada empat peratus.Di sekolah menengah, kadar tidak bersekolah meningkat daripada tiga peratus kepada lima peratus dan kadar tidak bersekolah paling tinggi di sekolah menengah atas kepada 15 peratus pada 2022.Pada 2022, hanya 47 peratus daripada kanak-kanak Darjah 1 dan 3 mempunyai kemahiran asas membaca, merosot daripada 52 peratus pada 2019 manakala hanya 40 peratus kanak-kanak yang mempunyai kemahiran asas numerasi pada 2022, turun daripada 47 peratus pada 2019.Tinjauan itu juga menunjukkan kadar pemakanan yang kurang baik boleh menimbulkan kesan negatif jangka panjang terhadap perkembangan otak, kesihatan dan kesejahteraan kanak-kanak.Pada 2022, 11 peratus kanak-kanak di bawah umur 5 tahun mengalami obesiti, meningkat daripada sembilan peratus pada 2019.Kadar bantut, kurang berat badan dan kemerosotan berat badan pada 2022 hampir tidak berubah berbanding 2019, masing-masing pada 13 peratus, tujuh peratus dan tujuh peratus.Mengenai perkahwinan awal, ia berkata satu daripada enam wanita muda berumur 20-24 (17 peratus) berkahwin sebelum umur 18 tahun dan hampir enam peratus gadis berkahwin sebelum 15 tahun pada 2022 meningkat daripada tiga peratus pada 2019.

Sementara itu, dari segi kesejahteraan kanak-kanak, tinjauan itu mendapati ia bertambah baik dalam banyak bidang seperti peningkatan dalam penyusuan susu ibu secara eksklusif, penurunan kadar kelahiran remaja dan kurang disiplin keganasan yang digunakan terhadap kanak-kanak di rumah.Selain itu, kadar kelahiran remaja Thailand menurun daripada 23 setiap 1,000 wanita berumur antara 15 dan 19 tahun pada 2019 kepada 18 pada 2022. Kelaziman disiplin ganas di rumah terus menurun daripada 75 peratus pada 2015 kepada 58 peratus dan pada 5419. peratus pada 2022.Wakil UNICEF untuk Thailand, Kyungsun Kim, berkata data MICS 2022 itu mengesahkan impak wabak itu yang memusnahkan dan berlarutan, terutama terhadap pendidikan.“Walaupun kemuncak pandemik COVID-19 mungkin telah berlalu, impaknya terus mengancam kesejahteraan dan perkembangan kanak-kanak.“Ia telah menjejaskan perkembangan kanak-kanak dan mendorong ramai daripada mereka tidak beresekolah.“Oleh itu Thailand perlu melabur dalam sistem pendidikan, kesihatan dan perlindungan sosial yang berkualiti untuk merapatkan jurang dan memastikan kanak-kanak dapat mencapai potensi penuh mereka dan membantu negara mencapai masa depan yang makmur dan mampan untuk semua,” katanya dalam satu kenyataan.MICS dijalankan setiap tiga tahun dan meneliti 130 faktor yang mempengaruhi kesejahteraan kanak-kanak dan wanita di Thailand, seperti kesihatan, pembangunan, pendidikan dan perlindungan kanak-kanak. - BERNAMA


Sepanyol berdepan gelombang panas baharu

MADRID, 10 Julai- Suhu meningkat di seluruh Sepanyol pada Isnin dan dijangka mencecah 44 darjah Celsius di selatan negara itu.Bagaimanapun negara itu bersiap sedia untuk gelombang haba kedua dalam tempoh dua minggu.Agensi cuaca AEMET berkata, haba itu disebabkan oleh udara panas yang tiba dari Afrika Utara, menunjukkan ia akan bertahan sehingga sekurang-kurangnya sehingga Rabu. Wilayah selatan Andalusia dijangka paling teruk terjejas."Suhu panas akan meningkat pada Isnin dan Selasa di kebanyakan semenanjung serta kepulauan Balearic, dengan suhu antara 38 darjah Celcius dan 40 darjah Celcius di kebanyakan negara dan 42 darjah Celcius dan 44 darjah Celcius di bahagian Andalusia dan (wilayah timur laut ) Aragon," kata jurucakap AEMET, Ruben del Campo.Gelombang panas pertama Sepanyol bermula dua minggu lalu iaitu pada 26 Jun dengan merekodkan suhu melebihi 44 darjah Celcius di bahagian Andalusia. Bahang panas itu telah meragut beberapa nyawa.Tahun lepas, Sepanyol mengalami musim terpanas dalam rekod sejak 1916. Menurut laporan dari Institut Statistik Nasional (INE), suhu meningkat secara langsung menyebabkan lebih 350 kematian akibat strok haba dan dehidrasi.Menurut Pertubuhan Meteorologi Sedunia, Eropah ialah benua paling cepat panas di dunia. Manakala pakar mengatakan Sepanyol berkemungkinan menjadi salah satu negara yang paling teruk dilanda perubahan iklim.Walaupun negara itu telah terbiasa dengan suhu panas melamapau terutamanya di bahagian selatan, Sepanyol telah mengalami peningkatan gelombang haba yang lebih panas dan lama selain kurang menerima hujan.- AFP

(Perhentian bas dengan termometer menunjukkan 41 darjah Celsius di Madrid/AFP)


Macron raikan Modi di Louvre sempena Hari Bastille

PARIS, 10 Julai- Tetamu kehormat pada Sambutan Hari Bastille Perancis dihadiri Perdana Menteri India Narendra Modi.Modi akan menjamu selera bersama Presiden Perancis Emmanuel Macron di muzium Louvre pada Jumaat, kata pejabat Macron.Lebih 200 tetamu akan menyertai kedua-dua pemimpin itu pada cuti kebangsaan Perancis sebagai penghormatan kepada Modi di muzium terbesar di dunia, dan akan dipaparkan tontonan istimewa beberapa karya ikonik.Modi, yang tiba pada Khamis untuk lawatan kelimanya ke Perancis, akan bertemu dengan Macron sebelum melawat artis India yang menyertai festival Namaste France tahun ini, acara yang menonjolkan hubungan budaya antara kedua-dua negara.Pada Jumaat beliau akan menghadiri perarakan tentera tradisional Hari Bastille, yang akan menampilkan kontinjen India selain mengadakan lebih banyak perbincangan dengan Macron, dan menghadiri forum pemimpin perniagaan.Perancis dan India, merupakan rakan perkongsian strategik sejak 25 tahun lalu sedang dalam rundingan perjanjian perniagaan dalam beberapa bidang, termasuk pertahanan dan tenaga.Bagaimanapun, menurut sumber kerajaan Perancis ia mungkin tidak dimuktamadkan dalam masa lawatan tersebut.- AFP